title: Ferrokromi

text: Ferrokromia valmistetaan kromiitti-malmista ensin paloittelemalla ja jauhamalla malmi, jossa kromi ja rauta ovat hapen yhdisteinä eli oksidina. Tämä murske ja jauhe rikastetaan kaivoksella siten, että sivukiveä saadaan pois mahdollisimman paljon. Karkeampi ja rikkaampi jae rikastetaan palarikasteeksi ja hienoaine rikastetaan hienorikasteeksi, joka edelleen sintrataan pelleteiksi sintraamolla. Näin saadut palarikaste ja pelletit sulatetaan ferrokromitehtaan sähkökäyttöisissä valokaariuuneissa, joissa rauta ja kromi saadaan prosessimetallurgisesti erotettua hapesta eli pelkistettyä koksin avulla. Samalla syntyy runsaasti häkäkaasua, joka käytetään hyödyksi tehtaalla. Sulatusprosessissa käytetään myös kvartsia kuonanmuodostajana eli fluksina. Tuloksena ferrokromitehtaan prosessista saadaan siis metallista rauta-kromi-metallia eli ferrokromia. Myös prosessissa syntyvä ferrokromikuona on arvokas sivutuote, joka hyödynnetään kokonaan.


title: Ferrokromi

text: Suomessa ferrokromia tuottaa Outokumpu Oyj:n tehdas Torniossa. Kromimalmi tuotetaan Elijärven kaivoksella.


title: Suokukka

text: Suokukka ("Andromeda polifolia") on pohjoisen pallonpuoliskon turvesoilla kasvava myrkyllinen varpu. Se on kanervakasveihin kuuluvan sukunsa ainoa laji. Suokukka sisältää myrkyllistä andromedotoksiinia, kuten vaiverokin ("Chamaedaphne calyculata").


title: Suokukka

text: Suokukka kasvaa 20–30 cm korkeaksi. Talven yli säilyvät nahkeat lehdet ovat varressa kierteisesti. Lehden lapa on 1–4 cm pitkä, muodoltaan tasasoukka tai pitkulainen, suippokärkinen ja laidoiltaan taakäänteinen. Alta lehdet ovat väriltään harmaanvalkoisia. Vaaleanpunaiset, pitkäperäiset nuokkuvat kukat ovat nelittäin tai viisittäin haarojen kärjessä. Kukan teriö on viisiliuskainen, 5–8 mm pitkä ja ruukkumainen. Suokukka kukkii Suomessa kesäkuussa, Lapissa vasta heinäkuussa. Hedelmänä on kota. Suokukan maavarsisto ja juuristo on laaja, ja voi ulottua aina puolen metrin syvyyteen ja kasvaa kaksi metriä pitkäksi.


title: Suokukka

text: Suokukkaa tavataan Euroopan, Aasian ja Pohjois-Amerikan havumetsävyöhykkeen turvesoilla. Levinneisyysalue ulottuu Isosta-Britanniasta, Ranskasta ja Alppien alueelta itään läpi Keski- ja Pohjois-Euroopan aina Venäjän Kaukoitään ja Japaniin saakka. Lajia tavataan edelleen Alaskassa, Kanadassa ja Yhdysvaltain pohjoisosissa. Pohjois-Amerikan itäosissa esiintyy lajin toinen alalaji, ssp. "glaucophylla". Suomessa suokukka on yleinen koko maassa. Runsaimmin sitä tavataan Pohjois-Suomessa.


title: Suokukka

text: Suokukka kasvaa avosoilla, kuten rämeillä, nevoilla ja lettomättäillä, usein yhdessä karpalon kanssa.


title: Suokukka

text: Suokukassa saattaa joskus tavata hyvin kookkaita ja vahvan violetinsävyisiä lehtiä. Lehdet ovat lajille tyypillisen sienitaudin, suokukkapöhön ("Exobasidium karstenii") vaivaamia.


title: Elsa Respighi

text: Elsa Respighi (os. Olivieri-Sangiacomo) (24. maaliskuuta 1894 – 17. maaliskuuta 1996) oli italialainen säveltäjä ja mezzosopraano. Hän oli Ottorino Respighin oppilas ja vaimo.


title: Elsa Respighi

text: Elsa Respighi syntyi Roomassa ja meni 13. tammikuuta 1919 naimisiin itseään viisitoista vuotta vanhemman sävellyksenopettajansa Ottorinon kanssa.


title: Elsa Respighi

text: Elsa Respighille opetti pianonsoittoa Giovanni Sgambati sekä harmoniaa ja kontrapunktia Remigio Renzi.


title: Elsa Respighi

text: Kun Ottorino Respighi kuoli 18. huhtikuuta 1936, häneltä jäi kesken ooppera "Lucrezia". Hänen vaimonsa saattoi teoksen valmiiksi. Vuonna 1969 Elsa Respighi perusti Venetsiassa Respighi-säätiön. Hän osallistui miehensä 100-vuotismuistojuhlaan vuonna 1979. Respighi kuoli 17. maaliskuuta 1996, viikkoa ennen kuin olisi täyttänyt 102 vuotta.


title: …Hits

text: …Hits on Phil Collinsin kokoelmalevy vuodelta 1998. Albumilla on myös kappaleita kolmelta soundtrack-albumilta.


title: Karen Aabye

text: Karen Aabye (19. syyskuuta 1904 Kööpenhamina – 16. syyskuuta 1982 Bagsvaerd) oli tanskalainen arvostettu kirjailija. Häneltä on ilmestynyt tanskaksi peräti 41 teosta, joista on suomennettu ainakin:


title: Ramses IV

text: Ramses IV oli muinaisen Egyptin uuden valtakunnan kahdennenkymmenennen dynastian toinen faarao. Hän oli Ramses III:n viides poika, mutta isoveljet kuolivat ennen isäänsä. Ramses III hallitsi kolmen vuosikymmenen ajan. Ramses IV:n arvioidaan olleen valtaan noustessaan noin neljäkymmenvuotias. Hän hallitsi joko 1152–1146 eaa. tai kaksi vuotta myöhemmin.


title: Ramses IV

text: Ramses IV pani alulle suuria rakennushankkeita ja määräsi suuria työläisjoukkoja kivilouhoksille. Hän teetti luettelon isänsä saavutuksista, "Harrisin papyruksen", joka on tärkeä Egyptin historian dokumentti. Valta oli jo alkanut siirtyä keskushallinnolta lääninherroille. Ramses III:ta sanotaankin Egyptin viimeiseksi kaikkivaltiaaksi faaraoksi.


title: Ramses IV

text: Ramses IV kuoli hallittuaan vain kuusi vuotta ja haudattiin kuninkaiden laaksoon KV2een. Hautakammio on säästynyt tulvavahingoilta ja sen seinämaalaukset ovat erinomaisessa kunnossa.


title: Tekijäryhmä

text: Ryhmäteoriassa tekijäryhmä on tunnetusta ryhmästä formula_1 ja sen normaalista aliryhmästä formula_2 konstruoitu uusi ryhmä. Tekijäryhmälle käytetään yleensä merkintää formula_3 ja tätä kutsutaan ryhmän formula_1 tekijäryhmäksi modulo formula_2.


title: Tekijäryhmä

text: Tekijäryhmien merkitys ryhmäteoriassa perustuu siihen, että useat hyödylliset ryhmäteoreettiset ominaisuudet säilyvät siirryttäessä tarkastelemaan tekijäryhmiä. Toisaalta tekijäryhmän rakenne antaa myös tietoa alkuperäisen ryhmän rakenteesta. Esimerkiksi äärellisten ryhmien teoriassa usein käytetty todistustekniikka perustuu induktioon ryhmän kertaluvun suhteen. Tällöin tutkittavalle ryhmälle pyritään löytämään sopiva tekijäryhmä, johon induktio-oletusta voitaisiin soveltaa ja josta ominaisuus pyritään siirtämään takaisin alkuperäiseen ryhmään.


title: Tekijäryhmä

text:
Olkoon formula_6 ryhmä ja formula_2 sen aliryhmä. Määritellään aliryhmän formula_2 vasempien sivuluokkien joukolle
relaatio formula_10 seuraavasti:
Tutkitaan milloin kyseessä on funktio tarkastelemalla milloin "kuva-alkio" ei riipu sivuluokkien edustajien valinnasta. Olkoon formula_13 ja formula_14 mielivaltaisilla formula_15 Tällöin
Nyt
jos ja vain jos
Yllä oleva yhtälö pätee täsmälleen silloin, kun formula_20 Koska alkio formula_21 oli mielivaltainen, niin relaatio formula_22 on funktio täsmälleen silloin, kun aliryhmä formula_2 on normaali eli formula_24 kaikilla formula_25. Tällöin aliryhmän vasemmat ja oikeat sivuluokat ovat samat, jolloin joukko formula_26 on myös oikeiden sivuluokkien joukko. Suoraan määritelmästä nähdään, että joukko formula_2 on binäärioperaation neutraalialkio, alkion formula_28 käänteisalkio on alkio formula_29 ja että operaatio on assosiatiivinen. Siis pari formula_30 on ryhmä.


title: Tekijäryhmä

text:
Olkoon joukot formula_31 ryhmän formula_1 alkioiden ei-tyhjiä osajoukkoja. Määritellään joukkojen formula_33 ja formula_34 tulo joukkona
Tämä tulo määrittelee nyt assosiatiivisen binäärioperaation ryhmän formula_1 alkioiden ei-tyhjien osajoukkojen joukolle. Jos formula_37 ja formula_38, niin
eli kahden vasemman sivuluokan tulo on vasen sivuluokka. Täten joukolle formula_3 voidaan määritellä assosiatiivinen binäärioperaatio joukkojen tulon avulla. Kuten aikaisemmassakin esimerkissä, niin tämän binäärioperaation neutraalialkio on joukko formula_2 ja alkion formula_28 käänteisalkio on sivuluokka formula_43


title: Tekijäryhmä

text:
Kokonaisluvut formula_44 muodostavat ryhmän yhteenlaskun suhteen. Olkoon formula_45 mielivaltainen kokonaisluku ja joukko
luvun formula_45 monikertojen joukko. Tällöin aliryhmäkriteerin nojalla formula_48 ja koska kyseessä on Abelin ryhmä, niin formula_49 Nyt tekijäryhmä formula_50 on kertalukua formula_45 oleva syklinen ryhmä, jota kutsutaan kokonaislukujen yhteenlaskuryhmäksi modulo formula_52


title: Aadolf Nassaulainen

text: Aadolf Nassaulainen (noin 1250–1298) oli Nassaun kreivi ja Saksan kuningas vuosina 1292–98. Rudolf Habsburgin kuoltua Aadolf Nassaulainen valittiin Saksan hallitsijaksi, mutta yrittäessään laajentaa hallintavaltaansa, joutui erimielisyyksiin joidenkin vaaliruhtinaiden kanssa, jotka sitten asettivat Albrekt Itävaltalaisen ns. vastakeisariksi. Aadolf Nassaulainen kaatui taistelussa Albrekt Itävaltalaista vastaan Göllheimin lähistöllä vuonna 1298.


title: Lea Piltti

text: Lea Maire Piltti (vuosina 1932–1943 oik. Piltti-Welcke, vuodesta 1944 Piltti-Killinen; 2. tammikuuta tai 1. helmikuuta 1904 Rautjärvi – 5. helmikuuta 1982 Helsinki) oli suomalainen oopperalaulaja ja laulupedagogi. Hän oli aikansa maineikkaimpia koloratuurisopraanoita. Hän loi uran Keski-Euroopassa 1930- ja 1940-luvulla ja esiintyi myös Yhdysvalloissa.


title: Lea Piltti

text: Piltti aloitti lauluopinnot 16-vuotiaana opettajanaan Anna Hagelstam. Lauluopintojen rinnalla hän kävi ensin keskikoulun, sitten Jyväskylän seminaarin, josta hän valmistui kansakoulunopettajaksi vuonna 1924. Ensikonserttinsa hän antoi 1926, ja debytoi pian Suomalaisessa oopperassa Léo Delibesin "Lakmén" nimiroolissa. Piltti opiskeli laulua myös ulkomailla Pariisissa ja Berliinissä. Ensimmäinen ulkomainen kiinnitys oli Königsbergin oopperaan 1930, jolloin kansainvälinen ura lähti nousuun. Nelivuotisen sopimuksen hän teki Weimarin Deutsches Nationaltheaterin kanssa mutta vieraili samalla monissa Saksan oopperataloissa, muun muassa Berliinin valtionoopperassa, jossa Mozartin "Taikahuilun" Yön kuningattaren rooli sai suurta kiitosta. Piltti kiinnitettiin Wienin valtionoopperaan 1. koloratuurisopraanoksi vuonna 1939, mutta hän teki edelleen lukuisia vierailuja saksalaisiin oopperataloihin. Säveltäjä Richard Strauss kutsui Piltin 75-vuotisjuhlakonserttinsa solistiksi. Konsertti radioitiin ympäri maailmaa. Yhteistyö Straussin kanssa jatkui vuoteen 1942, jolloin Piltti lauloi Straussin yksinlauluja ja säveltäjä toimi säestäjänä. Laulut tallennettiin myös äänilevylle. Piltti teki urallaan lukuisia levytyksiä. 1930-luvulla hän esiintyi Suomessa harvakseltaan, lähinnä konsertti- ja oratoriolaulajana.


title: Lea Piltti

text: Piltti oli avioitunut Saksassa ja ottanut Saksan kansalaisuuden. Sota pakotti hänet palaamaan Suomeen 1943, ja 1940-luvulta alkaen hän teki pääosin konsertti- ja solistiesiintymisiä kotimaassa, Euroopassa ja Yhdysvalloissa. Piltti joutui sodan jälkeen kärsimään tiiviistä yhteyksistään kansallissosialistiseen Saksaan, ja hän joutui Saksan kansalaisena syksyllä 1944 internointileirille, jossa hän oli maaliskuuhun 1946 asti.


title: Lea Piltti

text: Vuonna 1949 Piltti aloitti laulupedagogin uransa. Hän toimi vuodesta 1966 Lahden, Jyväskylän, Hämeenlinnan ja Turun musiikkiopistojen laulunopettajana. Tunnetuimpia Piltin oppilaita olivat sopraano Anita Välkki ja basso Matti Salminen. Piltti vastaanotti Pro Finlandia -mitalin 1956, ja, muutama vuosi myöhemmin, 1961, hän piti jäähyväiskonserttinsa. Piltille myönnettiin professorin arvonimi vuonna 1974.


title: Sepät

text: Sepät ("Elateridae") on kovakuoriaisheimo. Sepät ovat soikean sukkulamaisia, pitkähköjä ja suhteellisen lyhytjalkaisia kovakuoriaisia. Ne ovat muutamasta millimetristä aina kahteen senttimetriin pitkiä, useat mattapintaisia, mutta jotkut voivat olla värikkäitä. Ne elävät maassa tai lahossa puussa ja ovat aktiivisia yöllä.


title: Sepät

text: Seppälajeja tunnetaan maailmasta noin 10 000, joista Pohjoismaissa ja Baltiassa tavataan 117 lajia. Lajirunsaus on suurin Maapallon trooppisilla alueilla, mutta moniin muihin kovakuoriaisryhmiin verrattuna heimossa on melko runsaasti vuoristoihin ja arktisille alueille erikoistunutta lajistoa.. Suomessa seppälajeja elää 64, esimerkiksi pikiseppä, punaseppä, metalliseppä ja kupariseppä.


title: Sepät

text: Seppien, kuten myös sepiköiden ja rikkaseppien, tunnusomainen piirre on kyky selälleen joutuessaan napsauttaa itsensä takaisin ilmaan taivuttamalla ruumistaan, jolloin niiden keskiruumiin takaosassa oleva koukkumainen uloke pingottuu takaruumiin etuosaa vasten. Jännitteen lauetessa kuuluu napsahtava ääni, ja kuoriainen lennähtää takaisin vatsalleen. Hypyn suunta on aina kuoriaisen pituusakselin suuntainen ja alustan kovuudesta riippuen hyppy voi kantaa useita kymmeniä senttimetrejä. Kuoriainen voi toistaa hypyn useita kertoja peräkkäin. Ollessaan jaloillaan ne pystyvät tätä tekniikkaa käyttäen myös heittämään selästään kimppuunsa hyökänneitä muurahaisia tai irrottautumaan linnun nokasta.


title: Sepät

text: Aikuiset kuoriaiset ovat pitkänomaisia, hoikkaraajaisia ja niiden tuntosarvet ovat rihmamaiset, sahamaiset tai joillakin lajeilla kampamaiset. Peitinsiivet ovat yleensä selvästi pitkittäisuurteiset. Etuselän ja takaruumiin välinen nivel on taipuisa. Eurooppalaisten lajien pituus aikuisena vaihtelee 5–30 mm, mutta maailmalla kokohaarukka on paljon suurempi pituuden vaihdellessa "Quasimus lilliputanus"-lajin 1,5 millimetristä "Tetralobus gigas" ja "Tetralobus flabellicornis" -lajien kymmeneen senttimetriin.


title: Sepät

text: Useimmat seppälajit talvehtivat aikuisina kotelokoppansa sisällä ja keväällä ilmojen lämmettyä ne lähtevät liikkeelle. Suomessa aikuisten kuoriaisten lajimäärä on suurin kesäkuussa. Heinäkuun aikana lajimäärä vähenee ja elokuussa useimmat lajit ovat jo aikuisvaiheensa eläneet. Monet lajit ovat aktiivisimmillaan öisin ja jotkin lajit lentävät kirkkaiden valojen luokse. Kuumalla säällä ne tulevat mieluusti sisään taloihin, mikäli ikkuna tai ovi on jätetty raolleen.


title: Sepät

text: Aikuisten seppien ravintoa ovat kasvien lehdet sekä valkuaisainepitoinen siitepöly.


title: Sepät

text: Seppien parittelua pääsee näkemään erittäin harvoin eikä munimisestakaan ole kovin runsaasti havaintoja. Naaras munii jopa useita satoja munia yksitellen tai pieniin ryhmiin. Munat kuoriutuvat 2–4 viikon kuluttua. Seppien lieriömaisia ja kovan kitiinikuoren peittämiä toukkia kutsutaan usein juurimadoiksi. Sepäntoukkien takaruumiin takimmaisessa jaokkeessa on yleensä joko parilliset perälisäkkeet tai piikkimäiseksi kaventunut kärki. Toukan suuosiin ei kuulu ylähuulta vaan nokkamainen uloke, "nasale". Toukat elävät maaperässä tai lahoavassa puuaineksessa ja käyttävät ravinnokseen kasvien juuria ja sienirihmastoja tai ne saalistavat muiden hyönteisten toukkia. Ruokavalio on paitsi lajikohtainen, myös vaihtelee mehdollisesti elinolosuhteiden mukaan. Toukkien kehitys on verraten hidasta ja toukkavaihe kestää 2–4 vuotta. Toukka-asteita on lajista riippuen 7–18. Viimeisenä syksynään toukka koteloituu rakentamansa kotelokopan sisään ja aikuinen kuoriainen kuoriutuu kotelosta noin kuukautta myöhemmin. Useimmiten se jää kuitenkin talvehtimaan kotelokopan sisään ja lähtee liikkeelle vasta keväällä.


title: Sepät

text: Toukkavaiheessaan merkittäviä petoja ovat ainakin ketoseppä, puikkoseppä, hietaseppä ja piennarseppä. "Ampedus"-suvun punaseppien toukkia löytyy etenkin sellaisesta lahopuusta, jossa on runsaasti muiden kovakuoriaisten toukkia ravinnoksi. Mikään Suomen kuolleissa puissa elävistä seppälajeista ei ole sidoksissa tiettyyn puulajiin, mutta osa lajeista suosii tietyjä puulajeja muita enemmän. Sen sijaan jo Keski-Euroopassa esiintyy isäntäpuiden suhteen vaateliaampia lajeja.


title: Sepät

text: Viljaseppien (suku "Agriotes") toukat syövät viljelyskasvien juuria, maavarsia ja siemeniä, mutta myös jonkin verran eläinravintoa. Havaintojen mukaan viljaseppien toukat syövät myös vasta nahkansa luoneita lajitovereitaan. Niillä on joskus huomattavaakin merkitystä viljelyskasvien tuholaisina. Tässä suhteessa erityisen merkittävä on tummaviljaseppä ("Agriotes obscurus").


title: Sepät

text: Sepistä, sepiköistä ja jalokuoriaisista on valmistunut kirjahanke.


title: Sepät

text: Suomesta on tavattu 64 seppälajia, joista uhanalaisia ovat yksi äärimmäisen uhanalainen (CR) ja neljä erittäin uhanalaiseksi (EN) ja viisi vaarantuneeksi (VU) luokiteltua lajia. Lisäksi kaksi lajia on luokiteltu silmälläpidettäviksi (NT) ja kahden uhanalaisuus on jätetty puutteellisten tietojen vuoksi arvioimatta (NE).


title: Hikari Ōe

text: Hikari Ōe (, s. 1963) on japanilainen säveltäjä. Hän syntyi Nobel-palkitun kirjailija Kenzaburō Ōen pojaksi ja hänet nimettiin japanin kielen "valoa" merkitsevän sanan mukaan.


title: Hikari Ōe

text: Hikari syntyi kehitysvammaisena. Hänellä todettiin aivokasvain, joka tosin saattaisi olla korjattavissa leikkauksella. Hikari vietiin leikkaukseen ja hän selvisi. Hänellä esiintyy yhä epileptisiä kohtauksia.


title: Hikari Ōe

text: Hikari Ōe oppi ensimmäisen sanansa 6-vuotiaana ja on aikuisenakin puhekyvyltään vajavainen. Kehitysvammasta huolimatta vanhemmat havaitsivat, että pojalla oli musiikillinen erityislahjakkuus. He päättivät hankkia Hikarille pianonsoitonopetusta Kumiko Tamuralta. Hikari alkoi ottaa pianotunteja ja opetteli pian myös säveltämään. Hänen tuotantoaan on julkaistu CD-levyillä, joista yksi voitti Japanissa klassisen musiikin palkinnon.


title: Hikari Ōe

text: Kenzaburo Ōe on kirjoittanut kirjan "Hikarin perhe" (suomeksi 1997).


title: Hedelmättömyys

text: Hedelmättömyys, infertiliteetti eli steriiliys tarkoittaa suvullisesti lisääntyvän eliön kyvyttömyyttä tuottaa jälkeläisiä.


title: Hedelmättömyys

text: Hedelmättömyyttä esiintyy sekä uroksilla että naarailla. Käsitteitä "hedelmättömyys" ja ihmisillä "lapsettomuus" käytetään usein sekaisin, vaikka ne eivät tarkkaan ottaen merkitse samaa asiaa. Eläinten hedelmättömyydestä käytetään myös esimerkiksi termiä mahous. Lapsettomuus voi olla tahatonta tai tahallista, ja hedelmättömälläkin ihmisellä voi olla lapsia esimerkiksi adoption kautta. Ihmisten hedelmättömyyteen on kehitetty tehokkaita hoitokeinoja.


title: Hedelmättömyys

text:
Ihmisillä hedelmättömyys on määritelty muun muassa siten, että raskaus ei ole alkanut 12 kuukauden suojaamattomien yhdyntöjen jälkeen tai nainen ei pysty kantamaan sikiötä täysiaikaiseksi. Arviolta joka viides pariskunta kärsii jossain elämänsä vaiheessa lapsettomuudesta. Useimmiten kyseessä on heikentynyt hedelmällisyys eli syystä tai toisesta raskauden alkamiseen menee keskimääräistä pitempi aika. Noin 15 prosenttia hedelmällisessä iässä olevista pariskunnista hakeutuu lääkärin hoitoon hedelmättömyyden takia, yleensä noin kahden vuoden tuloksettoman yrittämisen jälkeen. Noin 30-40 prosentissa tapauksista hedelmättömyys johtuu naisesta, 10-30 prosentissa miehestä, 15-30 prosentissa molemmista ja 10-20 prosentissa syytä ei saada selville. Hedelmättömyyden esiintyvyys on kasvussa, mikä heijastaa myös naisten lisääntyvää taipumusta hankkia lapsia myöhemmällä iällä kuin ennen.
Tärkeimpiä syitä naisen hedelmättömyyteen ovat tulehduksesta aiheutuvat munanjohdintukokset, jotka aiheuttavat noin kolmasosan hedelmättömyystapauksista. Tukoksen takia munasolu ei pääsee kulkeutumaan kohtuun siittiöiden luokse. Myös epämuodostumat, kasvaimet ja kiinnikkeet voivat olla esteinä munasolun kululle.


title: Hedelmättömyys

text: Hormonaaliset syyt muodostavat kolmasosan hedelmättömyystapauksista. Joissakin tapauksissa häiriö estää munasolua irtoamasta tai kohdun limakalvo ei pysty vastaanottamaan hedelmöittynyttä munasolua. Endometrioosissa kohdun limakalvoa esiintyy tuntemattomasta syystä kohtuontelon ulkopuolella, mikä voi aiheuttaa hedelmättömyyttä.


title: Hedelmättömyys

text: Munanjohdinperäiset syyt pyritään hoitamaan leikkaushoidolla, mutta koeputkihedelmöitykseen turvaudutaan, jos leikkaus ei ole mahdollinen. Hormonaaliset syyt hoidetaan lääkityksellä ja endometrioosi tähystyksellä.


title: Hedelmättömyys

text: Miehen hedelmättömyyden syyt voivat olla kivesten siittiöntuotannossa tai siittiöiden kiveksistä pois kulkeutumisessa. Kivesten toimintaa heikentäviä tekijöitä ovat kivestulehdukset, eräät kemikaalit, lääkkeet (esimerkiksi anaboliset steroidit) ja sädehoito. Heikko siittiöntuotanto voi aiheutua myös Klinefelterin syndroomassa, jossa miehellä on kaksi X-kromosomia yhden sijaan. Syndroomassa mies tuottaa vasta-aineita siittiöitänsä kohtaan ja tällöin huomattava osa siittiöistä menettää kykynsä hedelmöittää munasolu.


title: Hedelmättömyys

text: Muita hedelmättömyydelle altistavia tekijöitä ovat siementiehyitä tukkivat tai ahtauttavat sairaudet, piilokiveksisyys ja suonikohjut kiveksistä verta tuovassa laskimossa. Tilapäisesti hedelmättömyyttä aiheuttavat yleistilaan merkittävästi vaikuttavat sairaudet, runsas tupakointi ja alkoholin käyttö.


title: Hedelmättömyys

text: Kivestulehduksessa hoitona käytetään antibiootteja ja siementiehyiden ahtaudet tai tukokset voidaan joskus hoitaa kirurgisesti. Mahdolliset hormonivajaukset korjataan antamalla puuttuvaa hormonia tai stimuloimalla hormonituotantoa.


title: Hedelmättömyys

text: Keskiajalta säilyneet tekstit ovat osoittaneet vääräksi yleisen olettamuksen siitä, että ennen modernia aikaa olisi lapsettomuutta pidetty vain naisesta johtuvana. Exeterin yliopiston historiantutkija Catherine Rider on perehtynyt 1200–1400-luvuilla kirjoitettuihin teksteihin. Esimerkiksi 1100-luvulla Italiassa koottu Trotula toteaa, että hedelmättömyyden syyt ovat yhtä usein miehestä kuin naisesta johtuvia. Trotula levisi sekä englannin- että ranskankielisinä käännöksinä.


title: Hedelmättömyys

text: Trotula noudattaa aikansa käsityksiä siinä, että terveysongelmien syynä on kuuman ja kylmän tai kostean ja kuivan välinen epätasapaino. Arveltiin että liian kuivat ja kylmät kivekset aiheuttaisivat miehen hedelmättömyyttä. Kuitenkin myös aliravitsemuksen tai liikalihavuuden sanottiin vaikuttavan hedelmällisyyteen, aivan kuten nykyisinkin. Trotula neuvoo toteamaan pottatestillä sen, kummasta hedelmättömyys johtuu: Testissä nainen virtsaa yhteen pottaan ja mies toiseen, lisäksi potta täytettiin osittain vehnänleseillä. Hedelmätön puoliso oli se, jonka potassa oli matoja puolentoista viikon kuluttua.


title: Hedelmättömyys

text: On vaikea sanoa missä määrin ihmiset hakivat hoitoa hedelmättömyyteen, sillä aikalaiskertomuksia ei juuri ole, vaan kirjoitukset ovat lääkärien akateemista pohdintaa. Rukoilun, pyhimyksiin vetoamisen tai pyhiinvaellukselta tuodun muistoesineen parantavan voiman uskottiin auttavan hedelmättömyteen. Kirjoituskokoelmista löytyy vinkkejä miehille: Kissanminttua keitetään viinissä, kunnes nesteestä on jäljellä enää kolmannes. Saatua rohtoa piti juoda tyhjään vatsaan. Toisen ohjeen mukaan sian kivekset kuivataan ja jauhetaan, jauhe sekoitetaan viiniin. Kummankin ohjeen mukaan rohtoa juodaan kolmena päivänä peräkkäin.


title: Hama

text: Hama () on Syyrian viidenneksi suurin kaupunki. Sen nimi tarkoittaa arabiaksi linnoitusta ja se on samannimisen maakunnan pääkaupunki. Hama sijaitsee Orontesjoen varrella, Damaskoksen ja Aleppon puolivälissä.


title: Hama

text: Vuonna 2004 kaupungissa oli 312 994 asukasta. Kaupunki on kuuluisa suurista puisista vesirattaistaan, joita on 16. Haman keskustassa on suuri puistoalue. Kaupungissa on myös paljon rakennuksia, jotka ovat säilyneet Osmanien valtakunnan ajoilta.


title: Hama

text: Vuonna 1982 Syyrian armeija hyökkäsi Hamaan lopettaakseen kapinan hallintoa vastaan ja seuranneessa verilöylyssä sai surmansa kymmeniätuhansia ihmisiä. Syyrian levottomuuksien alussa vuonna 2011 kaupungissa järjestettiin jälleen mielenosoituksia, jotka armeija jälleen tukahdutti.


title: Hama

text: Haman alueella on ollut asukkaita jo neoliittiselta kivikaudelta lähtien, mutta selvempiä arkeologisia todisteita kaupungin olemassaolosta on löydetty 1300-luvun puoliväliltä eaa. 1000-luvulla eaa. kaupunki oli aramealaisen Hamathin kuningaskunnan pääkaupunki ja se mainitaan Vanhassa testamentissa. Salomo valloitti kaupungin, mutta se saavutti jälleen itsenäisyyden myöhemmin. Kaupunki liittoutui aramealaisten kanssa näiden sodassa Assyriaa vastaan ja suostui maksamaan suojelurahaa Assyrialle vuonna 738 eaa. Vuonna 720 kaupunki kapinoi assyrialaisia vastaan, jolloin kuningas Sargon II tuhosi sen. Myöhemmin Hamaa hallitsivat Babylonia ja Persia, mutta kaupunki ei toipunut ennen Seleukidien valtakautta. Seleukidit uudelleennimesivät kaupungin Epifaneksi Antiokhos IV Epifaneksen mukaan. Pompeiuksen johtamat roomalaiset valloittivat kaupungin vuonna 64 eaa. ja kaupunki säilyi Rooman ja sittemmin Bysantin valtakunnan alaisuudessa, kunnes muslimit valloittivat sen vuosien 636 ja 637 välillä.


title: Hama

text: Arabivalloituksen jälkeen Hama oli hallinnollisesti sen eteläisen naapurin Homsin kaupungin alla, jonka varjossa se oli ollut jo roomalaisajoista lähtien. 800-luvulla kaupunki päätyi Aleppoa hallinneiden Hamdanidien vaikutusvallan alle ja lähenti nyt tätä kaupunkia Homsin sijaan. Bysantin keisari Nikeforos II Fokas järjesti hävitysreken kaupunkiin vuonna 968 ja poltti muun muassa sen suuren moskeijan. Myöhemmin Syyrian ollessa muodollisesti osa Fatimidien alueita Mirdasidit hävittivät kaupungin. Seldžukit hallitsivat kaupunkia vuosiin 1113-1114 saakka ja viimeisen seldžukiemiirin kuollessa kaupungin omistuksesta sotivat useat eri paikalliset hallitsijat lähes 60-vuoden ajan. Sittemmin valtaan nousivat Zangidit jotka menettivät kaupungin Saladinille vuosina 1174–1175. Saladin antoi kaupungin sukulaispojalleen al-Malik al-Muzaffar Umalla neljä vuotta myöhemmin ja hänen perillisensä hallitsivat kaupunkia aina vuoteen 1342 saakka, jonka jälkeen alueella vaikuttivat mamelukit.


title: Hama

text: Osmanien valtakunta sai kaupungin alaisuuteensa vuonna 1517. Heidän valtakaudellaan Haman merkitys kasvoi alueellisena hallinnon keskuksena. Se oli aluksi osa Tripolin eyaletia ja vuonna 1864 siitä tuli oman sanjakinsa pääkaupunki Shamin vilayetissa. Osamien alaisuudessa kaupungista kehkeytyi keskikokoinen maakuntakaupunki, jollaisena se on säilynyt siitä lähtien. Ympäröivän maatalousalueen takia se oli myös merkittävä sokerin ja puuvillan kaupan keskus. Se sai myös mainetta hyvin vanhoilillisena sunnalaisena kaupunkina.


title: Hama

text: Ranskan vallan aikana Syyriassa Haman kaupungin rajat käsittivät itse kaupungin lisäksi myös 114 kylää. Suurinta osaa niiden maista hallitsi pari suurta maanomistajaperhettä. Tämä synnytti jännitteitä eri sosiaaliluokkien välillä. 1940-luvulla paikallinen Akram Hawrani alkoi kampanjoida maauudistusten puolesta ja hän perusti sittemmin Baath-puolueeseen liittyneen arabisosialistisen puolueen. Baath-puolue nousi valtaan itsenäisessä Syyriassa vallankaappauksella maaliskuussa 1963, mikä merkitsi uhkaa maanomistajille Hamassa. Syyrian vanhoilliset ainekset kapinoivat keväällä 1964 ja Hama oli tämän kapinan keskus. Syyrian hallinto lähetti kaupunkiin panssarivaunuja ja sotilaita kapinan kukistamiseksi. Hafiz al-Asad nousi valtaan vallankaappauksella vuonna 1970 ja Hamassa kapinoitiin taas vuonna 1982. Hallinto vastasi jälleen armeijan voimin ja kaupunki kärsi suuria tuhoja. Kuolleita tapauksen johdosta tuli 10 000-25 000.


title: Hama

text: Maaliskuussa 2011 kaupungissa syttyi mielenosoituksia sen jälkeen, kun joukko hallituksen vastaisia graffiteja tehneitä teinejä pidätettiin ja kidutettiin. Mielenosoituksiin osallistui satojatuhansia mielenosoittajia kaupungin keskusaukiolla. 1. heinäkuuta samana vuonna ramadanin aikaan valtion turvallisuusjoukot avasivat tulen mielenosoittajia vastaan useilla eri paikoilla kaupungissa. Aktivistien mukaan tulituksessa kuoli noin 100 henkilöä. Elokuun puolella kaupunkiin saapuivat panssarivaunut. 5. elokuuta hallituksen joukot ilmoittivat kukistaneensa kansannousun Hamassa. Sittemmin Syyrian hallituksen joukot ovat tuhonneet rakennuksia kaupungissa ilmeisesti kostona paikallisen väestön tuesta kapinallisille. Masaa Al Arbaeenin kaupunginosa tuhottiin täysin syyskuun ja lokakuun välillä 2012.


title: Christian Sibelius

text: Christian Sibelius (28. maaliskuuta 1869 Hämeenlinna – 2. heinäkuuta 1922 Helsinki) oli suomalainen lääkäri, professori ja psykiatrian uudistaja.


title: Christian Sibelius

text: Sibelius nimitettiin psykiatrian dosentiksi Helsingin yliopistoon vuonna 1900. Hän kuului Alexander Homénin koulukuntaan ja toi neurologiaa Lapinlahden, Kivelän ja Marian sairaalaan. Hänen väitöstutkimuksensa ohjaajana toimi Homén, ja tutkielma käsitteli selkäytimen patologiaa; väitöskirja tunnustettiin erittäin ansiokkaaksi. Vuonna 1904 Sibeliuksesta tuli Lapinlahden mielisairaalan ylilääkäri ja vuonna 1908 Helsingin yliopiston psykiatrian ylimääräinen professori. Hän perusti Lapinlahteen neuropatologisen laboratorion ja hänen johdollaan sai alkunsa Suomen Psykiatriyhdistys vuonna 1913.


title: Christian Sibelius

text: Huolimatta työstään mielisairaalan ylilääkärinä Sibelius selitti vuonna 1911 tietokirjaan "Oma maa" tekemässään artikkelissa, että terveyden ja mielisairauden välimaastoon sijoittuvat ihmiset ovat "degeneroituneita" ja "ehdottomasti ala-arvoisia yhteiskunnan jäseniä".


title: Christian Sibelius

text: Christian Sibeliuksen aloitettua ylilääkärinä Lapinlahdessa luovuttiin pakkokeinoista (jalkaraudat, oksennuttaminen, kuumat kylvyt) hoidossa kokonaan. Myös hoitomuotoja sekä sairaalan tiloja uudistettiin inhimillisemmiksi.


title: Christian Sibelius

text: Sibeliuksen isä, Hämeenlinnan kaupunginlääkäri Christian Gustaf Sibelius, kuoli 47-vuotiaana lavantautiin heinäkuussa 1868 ennen Christianin syntymää. Äiti oli Pyhäjoen rovastin tytär Maria Charlotta (o.s. Borg) (1841–1897). Jean-veljen lisäksi Christian Sibeliuksella oli sisar, opettaja Linda Maria (1863–1932), jonka mielenterveys horjui. Hän sairastui kaksisuuntaiseen mielialahäiriöön ja kuoli Nikkilän mielisairaalassa.


title: Christian Sibelius

text: Sibeliuksen puoliso oli kirjailija Nelma Sibelius (Kaino Ihanelma o. s. Swan) (1878–1970) ja heille syntyi neljä lasta. Kaarina Marjatta Ahlström (1901—1989), Johannes (Jussi) Gustaf Christian (1904–1940), Rita (Riitta) Elisabeth Wangel (1907–2004) ja Harry Christian (1910–1951).


title: Christian Sibelius

text: Riitta Sibeliuksesta tuli sekä silmä- että reumatauteihin erikoistunut lääkäri. Hän avioitui neurologian erikoislääkäri Gustaf Adolf Wangelin (1894—1973) kanssa.


title: Christian Sibelius

text: Christian Sibelius oli, kuten veljensä Jean Sibelius, lahjakas kamarimuusikko ja esiintyikin nuorena veljensä kanssa.


title: Jaakko Kuusisto

text: Jaakko Ilkka Kuusisto (s. 17. tammikuuta 1974 Helsinki) on suomalainen viulisti, säveltäjä ja kapellimestari. Kuusisto on toiminut Oulun Musiikkijuhlien taiteellisena johtajana vuodesta 2013 alkaen. Hänellä on sopimus tehtävään 2020 asti.


title: Jaakko Kuusisto

text: Kuusisto opiskeli Sibelius-Akatemiassa ja Indianan yliopistossa. Hän on esiintynyt viulistina lähes kaikkien suomalaisten orkesterien solistina, ja hän on kesäfestivaalien vakiovieraita. Ulkomailla Kuusisto on esiintynyt muun muassa Minnesotan orkesterin, Belgian kansallisorkesterin, Deutsches Symphonie-Orchesterin, BBC:n skottilaisen sinfoniaorkesterin, Malesian filharmonikkojen sekä Sydneyn sinfoniaorkesterin solistina. Hänen levytyksiinsä lukeutuvat muun muassa Bachin viulukonsertot veljensä Pekka Kuusiston kanssa, sekä Einojuhani Rautavaaran ja Aulis Sallisen viulukonsertot. Hän on myös levyttänyt Jean Sibeliuksen koko nuoruudentuotannon viululle.


title: Jaakko Kuusisto

text: Kapellimestarina Kuusisto on johtanut useita Sinfonia Lahden konsertteja ja levytyksiä, mukaan lukien orkesterin ja lauluyhtye Rajattoman yhteisproduktiot. Hän on vieraillut muun muassa Radion sinfoniaorkesterin, Tapiola Sinfoniettan, Keski-Pohjanmaan kamariorkesterin, BBC Concert Orchestran, Belgian kuninkaallisen filharmonian, Trondheimin sinfoniaorkesterin, Tallinnan, Lausannen ja Liettuan kamariorkesterien, sekä Tampereen, Vaasan, Jyväskylän, Kuopion, Porin ja Joensuun kaupunginorkesterien johtajana. Vuosina 2005–2009 Kuusisto oli Oulu Sinfonian päävierailija. Vuosina 1998–2012 hän toimi Sinfonia Lahden konserttimestarina.


title: Jaakko Kuusisto

text: Kuusiston tunnetuin sävellys on todennäköisesti kokoperheen ooppera Koirien Kalevala, joka kantaesitettiin säveltäjän johdolla Savonlinnan Oopperajuhlilla 2004 ja jota on kantaesityksen jälkeen esitetty runsaasti, muun muassa Naantalin Musiikkijuhlilla vuonna 2010. Oopperasta ilmestyi DVD vuonna 2008. Elina Vähälä kantaesitti Kuusistolta tilaamansa viulukonserton vuonna 2012, ja keväällä 2013 sai ensi-iltansa ooppera "Leirintäalueooppera". Kuusiston ooppera "Jää" saa kantaesityksensä tammikuussa 2019.


title: Jaakko Kuusisto

text: Alkuvuodesta 2013 Kuusisto nimitettiin Taiteen edistämiskeskuksen Taideneuvoston varapuheenjohtajaksi. Kaudella 1.9.2016–31.8.2019 hän toimii sen jäsenenä.


title: Jaakko Kuusisto

text: Keväällä 2017 Kuusisto nimettiin VOS-asiantuntijatyöryhmän puheenjohtajaksi. Työryhmän tarkoitus on valmistella ehdotus museoiden, teattereiden, tanssin ja sirkustoiminnan, sekä orkestereiden valtionosuusjärjestelmän uudistamiseksi. Kuopion kaupunginorkesteri julkisti kiinnittäneensä Kuusiston ylikapellimestariksi kolmivuotiskaudeksi alkaen elokuusta 2018.


title: Jaakko Kuusisto

text: Jaakko Kuusiston isä on säveltäjä Ilkka Kuusisto, isoisä säveltäjä Taneli Kuusisto ja veli viulisti Pekka Kuusisto.


title: Jaakko Kuusisto

text: Jaakko Kuusisto jakoi vuonna 1989 Kuopion viulukilpailun voiton Pekka Kauppisen kanssa. Vuonna 1995 myös hänen veljensä Pekka Kuusisto voitti saman kilpailun.


title: Paul Le Flem

text: Paul Le Flem (18. maaliskuuta 1881 – 31. heinäkuuta 1984) oli ranskalainen klassisen musiikin säveltäjä, musiikkikriitikko ja kuoronjohtaja.


title: Paul Le Flem

text: Le Flem oli bretagnelaista alkuperää. Hän opiskeli Vincent d'Indyn ja Albert Rousselin johdolla ja opetti itse myöhemmin mm. Erik Satieta ja André Jolivetia.


title: Paul Le Flem

text: Bretagnelainen alkuperä on vaikuttanut moniin Le Flemin teoksiin. Hän sävelsi esimerkiksi neljä sinfoniaa, oopperoita, vokaalimusiikkia ja musiikin lyhytelokuvaan. Le Flem aloitti säveltämisen ennen ensimmäistä maailmansotaa ja piti tauon, mutta ryhtyi uudelleen tuotteliaaksi 1930-luvun lopussa. Le Flem jatkoi sävellystyötä vanhoille päivilleen asti. Neljännen sinfoniansa valmistuessa hän oli yli 90-vuotias.


title: Paul Le Flem

text: Le Flem oli 103-vuotias kuollessaan 31.7.1984.


title: Langennut (sarjakuvahahmo)

text: Langennut on Marvel-kustantamon sarjakuvissa esiintyvä sarjakuvahahmo, joka tunnetaan Galactuksen ensimmäisenä apulaisena. Nykyään Langennut on siirtynyt palvelemaan synkkää Thanosta. Hahmon loi Keith Giffen. Langennut esiintyi ensimmäisen kerran "Thanos" -lehden numerossa 11 (2004).


title: Langennut (sarjakuvahahmo)

text: Langenneen todellinen syntyperä on hämärän peitossa. Ikuisuuksia sitten, maailmojen tuhoaja Galactus soi Langenneelle suuret voimat yrityksessään luoda itselleen apulainen syötäväksi sopivien maailmojen löytämiseksi. Toisin kuin myöhemmät apurit jotka käyttävät kosmista voimaa, Langenneelle annettiin kyky hallita pimeää ainetta. Langennut vaikuttaisi kuitenkin olevan peräisin humanoidimaisesta rodusta. Hänen ihonsa tosin on mustan tai tummansinisen värinen.


title: Langennut (sarjakuvahahmo)

text: Galactus kuitenkin väsyi Langenneen julmuuksiin ja hulluuteen. Lopulta Galactus vangitsi ensimmäisen apulaisensa, joka kuitenkin pakeni vankilastaan ja iski Galactusta vastaan. Galactuksella ei kuitenkaan ollut vaikeuksia jälleen voittaa Langennutta ja niin tämä joutui jälleen vangiksi.


title: Langennut (sarjakuvahahmo)

text: Koska pimeää ainetta kuitenkin on lopullisesti, Langennut keräsi lopulta tarpeeksi energiaa paetakseen jälleen vankilastaan. Vihaisena hän etsi jälleen kostoa, mutta loputtomien tappioiden jälkeen Tähtilordi Peter Quill voitti tämän valtavien tappioiden kera ja vangitsi Langenneen Kylniin (Marvel-universumin supervankila, joka sijaitsee universumin laidalla).


title: Langennut (sarjakuvahahmo)

text: Hullu titaani Thanos kuitenkin hyökkäsi myöhemmin Kylniin ja seuranneessa hävityksessä Langennut vapautui. Tämä lähti jälleen etsimään Galactusta, kun Thanos iski mielipuolisen olennon kimppuun voittaen tämän. Käyttäen valtavia voimiaan Thanos aivopesi ja lobotomisoi Langenneen tehden tästä oman kuuliaisen apulaisensa.


title: Langennut (sarjakuvahahmo)

text: Langennut hallitsee pimeää ainetta ja käyttää sitä voimanlähteenään samalla tavoin mitä Galactuksen muut apurit käyttävät kosmista voimaansa. Koska universumi koostuu suurimmaksi osaksi pimeästä aineesta, on Langenneelle loppumaton voimavarasto käytettävissään. Langennut selviää ilman apua avaruuden tyhjiössä vailla ruokaa tai juomaa. Hän voi lentää yli valonnopeutta (ja/tai voi siirtyä hyperavaruuteen). Langenneella on valtavat fyysiset voimat (hän nostaa noin 75 tonnia) ja kestävyys. Langennut on ampunut voimaiskuja, jotka ovat romuttaneet valtavia avaruuslaivoja.


title: Langennut (sarjakuvahahmo)

text: Langennut on luonteeltaan psykoottinen eikä hänellä ole minkäänlaista moraalia. Juuri tästä syystä Galactus karkotti hänet luotaan. Kummallista kuitenkin on, että Galactuksen "erottaessa" muita apulaisiaan, hän on yleensä poistanut kosmisen voiman hallinnan näiltä. Langennut on kuitenkin saanut säilyttää voimansa vaikka on usein yrittänyt riistää Galactuksen hengen. Thanos spekuloi Langenneen säilyneen voimatason olevan osoitus Galactuksen syyllisyydestä.


title: Lenin (jäänmurtaja)

text: Lenin oli Neuvostoliiton ydinkäyttöinen jäänmurtaja. Se oli maailman ensimmäinen ydinvoimalla toimiva siviilialus, ja ylipäätään ensimmäinen ydinkäyttöinen pinta-alus. Aikanaan se oli myös maailman voimakkain jäänsärkijä, sillä aluksen ydinvoimakoneistot kehittivät 44000 hevosvoimaa. Ensimmäiselle koeajolleen se lähti Leningradista vuonna 1959. Sen pääasiallinen tehtävä oli merenkulun avustaminen Murmanskin ja Vladivostokin välisellä väylällä, jonka pituus on 17 600 kilometriä.


title: Lenin (jäänmurtaja)

text: Lenin rakennettiin Admiralteiskie verfi -telakalla Leningradissa, laskettiin vesille 1957 ja otettiin käyttöön 1959. Se palveli tehtävässään 30 vuotta ja poistettiin käytöstä 1989. Siinä oli kaksi reaktoria, jotka käyttivät neljää turbiinia, jotka taas käyttivät sähkömoottoreita.Uudistetussa kahden reaktorin järjestelmässä reaktorit käyttivät neljää höyryturbiinia. Turbiinit pyörittivät sähkögeneraattoreita, jotka syöttivät virtaa aluksen ajomoottoreille.


title: Lenin (jäänmurtaja)

text: Aluksella sattui sen käyttöiän aikana kaksi reaktorionnettomuutta, joiden vuoksi se oli muutaman vuoden pois käytöstä korjattavana. Tiedot eivät olleet julkisia ennen Neuvostoliiton hajoamista.


title: Lenin (jäänmurtaja)

text: Helmikuussa 1965 aluksen kakkosreaktorin jäähdytysjärjestelmä sammui polttoaineen vaihdon aikana, ja reaktorissa ollut polttoaine suli osittain. Vaurioitunut reaktori haudattiin kaksi vuotta myöhemmin Novaja Zemljan ydinkoealueelle.


title: Lenin (jäänmurtaja)

text: Vuonna 1967, pian polttoainetäydennyksen jälkeen järjestelmässä havaittiin vakava vuoto, joka ei ollut korjattavissa. Reaktorit poistettiin, ja korvattiin kahdella tehokkaammalla. Alus palasi käyttöön 1970.


title: Lenin (jäänmurtaja)

text: "Lenin" poistettiin käytöstä 1989, koska sen runko oli tullut käyttöikänsä päähän. Alus valmistui museolaivaksi 2005.


title: Lenin (täsmennyssivu)

text: Lenin voi olla:


title: FDF Mod

text: FDF Mod (Finnish Defence Forces Mod) on suomalaisen harrasteporukan kehittämä modifikaatio , Armed Assault ja ARMA 2 -peleihin. FDF Mod on ensimmäinen kattava Operation Flashpointille julkaistu "total conversion" -modifikaatio. Suurimmat muutokset FDF Mod tuo merkittävänä realismilisänä ja nimensä mukaisesti lisäten peliin Suomen puolustusvoimien yksiköitä. Modin perusperiaatteena on ollut tarjota puitteet niin yksin- kuin moninpeliin ja tuoda peliin suomalaiset yksiköt sopivien vastapuolten kera, pitäen osapuolten väliset voimasuhteet likimain tasapainossa.


title: FDF Mod

text: Myös lehdistö on huomannut ja esitellyt modia sen eri vaiheissa. Kotimaisista lehdistä esimerkiksi Aamulehti, Suomen Sotilas ja Pelit-lehti ovat julkaisseet artikkeleita modista. Ulkomailla modi on päätynyt muun muassa ranskalaisen Joystick- ja englantilaisen PC Format -lehden sivuille sekä kylkiäislevylle.


title: FDF Mod

text: Kehitystyö alkoi suomalaisten Operation Flashpoint -pelaajien löytäessä yhteisen kiinnostuksen aiheen syystalvella 2002. Ensimmäinen julkaisu (1.0) tapahtui 20. kesäkuuta 2003. Julkaisu saavutti suurta huomiota peliyhteisössä ja oli osaltaan mukana luomassa vahvaa modausperinnettä. Vaikka ensimmäinen versio oli hyvin kattava – sisältäen esimerkiksi 16 suomalaista ääniprofiilia, joissa yli 3 000 äänitiedostoa – siitä puuttui vielä tärkeitä osia. Jyväskyläläinen metalliyhtye Airut lainasi kappaleitaan modin tehtävien ja myöhemmin kampanjan taustamusiikiksi.


title: FDF Mod

text: Seuraava julkaisu korjasi yhden suuren puutteen: Suomelle ominaisen maaston puuttumisen. Itsenäisyyspäivänä 6. joulukuuta 2003 julkaistussa versiossa (1.1) modiin tuotiin "East Border" -niminen saari, jonka kokonaispinta-ala on noin 144 km².


title: FDF Mod

text: Vielä saman vuoden 28. joulukuuta kehittäjät julkaisivat modista version 1.2. Merkittävin lisäys oli yksinpelikampanja. Kampanjassa suomalainen rauhanturvaaja Petri Honka joutuu tehtäviin kuvitteelliselle Nogovan saarivaltiolle. Rauhanturvaoperaation alkupuoli on hyvin rauhallista partiointia ja siviiliväestön parissa toimimista, kunnes huhut Venäjän tukemien kommunistipartisaanien valtataisteluun palaamisesta muuttuvat todellisuudeksi.


title: FDF Mod

text: Kehittäjät julkaisivat version 1.3 16. kesäkuuta 2004. Lukuisten yksikkö-, ase- ja ajoneuvolisäysten lisäksi julkaisussa oli "Maldevic"-saari. Tämä kuvitteellinen saari sijaitsee Balkanin niemimaalla ja on teemaltaan syksyinen. Saaren mukana tulivat joukko-osastot saaren kuvitteelliselle hallitukselle ja kapinallisille.


title: FDF Mod

text: Ensimmäinen itse modia päivittämätön julkaisu tapahtui 10. marraskuuta 2004, kehittäjien julkaistessa "FDF Desert Pack" -paketin. Paketissa lisättiin modiin kuvitteellinen, aavikkoinen, Afrikan sarven alueelle sijoittuva "Al Maldajah" -saari. Saaren ohella paketista löytyivät suomalaiset rauhanturvaajat uusine aavikkotoimintaan sopivine asusteineen sekä joukko-osastot kuvitteelliselle hallitukselle ja kapinallisille.


title: FDF Mod

text: Toinen modia päivittämätön julkaisu, 11. helmikuuta 2005, antoi lumipeitteen aiemmin julkaistulle "Maldevic"-saarelle.


title: FDF Mod

text: Yksi suurimmista pelaajien toivomista lisäyksistä eli suomalaiset joukot talvisotaan ja jatkosotaan julkaistiin 1.4-version muodossa 10. joulukuuta 2005. Julkaisu sisälsi myös teemaan sopivan saaren, "Rukajärven", niin kesä- kuin talviasussa. Lisäksi mukana olivat vastapelurit Puna-armeijan muodossa, joiden historiallisesti oikeaan ulkoasuun oli panostettu suuresti.


title: FDF Mod

text: Toistaiseksi viimeisin julkaisu (6. helmikuuta 2006) Operation Flashpointille on "FDF: Suursaari", joka on maantieteellisesti ja soveltuvin osin kasviston osalta realistinen esikuvaansa Suursaareen nähden. Saariprojektin suunnittelu ja toteutus tapahtui yhteistyössä kehittäjien ja tšekkiläisen "CSLA"-modin kesken.


title: FDF Mod

text: Ensimmäinen laajempi julkaisu Armed Assaultille tapahtui 19. joulukuuta 2008, kun versionumeroa "1.0" kantava paketti näki päivänvalon. Kampanjassa suomalaiset rauhanturvajoukot ovat rauhoittelemassa tilannetta Armed Assaultin Sahrani-saarella sekä uudella "Podaga"-saarella. Aiempien julkaisujen tavoin tälläkin kertaa mukana ovat suomenkieliset radioprofiilit sekä perusvalikoima suomalaisen jalkaväen aseistusta ja ajoneuvoja.


title: FDF Mod

text: ARMA 2 -peliin siirtyminen tapahtui uuden maaston myötä, kun 7. joulukuuta 2009 julkaistiin "Podagorsk"-saari. 21. maaliskuuta 2011 oli vuorossa ensimmäinen laajempi julkaisu ARMA 2 -pelille: "1.0". Julkaisun sisältö koostui valikoimasta puolustusvoimien varusteita ja ajoneuvoja sekä kampanjasta, jossa suomalaiset ovat jälleen joutuneet rauhanturvatehtäviin. Tähän modiin musiikin lainasi Celestial Aeon Project.Pelattavaa maastoa modissa on yhdentoista (joista 9 Operation Flashpointiin, yksi Armed Assaultiin ja yksi ARMA 2:een) erilaisen saaren verran, luultavasti yhteensä lähellä tuhatta neliökilometriä. Saarten maasto vaihtelee pohjoismaisesta, keskieurooppalaisten lehtimetsien kautta aina kuivaan afrikkalaiseen aavikkoon.


title: FDF Mod

text: Erilaisia "pelaajaluokkia" modissa on kymmenittäin. Suomen puolustusvoimista mukana ovat likimain kaikki koulutushaarat; esimerkiksi jääkärit, panssarijääkärit, rannikkojääkärit, laskuvarjojääkärit, sissit, pioneerit, taistelusukeltajat ja niin edelleen. Muita osapuolia ovat esimerkiksi erilaiset Venäjän federaation asevoimien ja ministeriöiden alaiset joukot, kuvitteellisten Al Maldajahin ja Maldevicin hallitusten ja kapinallisten joukot. Modissa on myös siviilihahmoja, sisältäen esimerkiksi poliiseja ja sotilaskotityöntekijän.


title: FDF Mod

text: Ajoneuvoja modissa on samoin kymmeniä. Suomen armeijaa edustavat muun muassa jatkosodan ratkaisutaistelujen tärkeä Sturmgeschütz III-rynnäkkötykki ja moderni Leopard 2 A4 -taistelupanssarivaunu. Vesielementtiin löytyy esimerkiksi Jurmo-luokan joukkojenkuljetusvene ja ilmoille lentoaluksia helikopterista tiedustelulennokkiin.


title: FDF Mod

text: Armed Assault versio modista ei sisältänyt saarta ja "pelaajaluokkien" ja ajoneuvojen määrä oli aiempaan OFP Resistance versioon nähden suppeampi. Armed Assaultin modaus poikkesi huomattavasti aiemmasta OFP Resistancen modauksesta ja työmäärä kasvoi moninkertaiseksi.


title: FDF Mod

text: Tähän modiin saatiin mukaan aiemmin irrallisena julkaistu FDF: Podogorsk Island päivitettynä versiona sekä tällä hetkellä puolustusvoimien käytössä olevaa kalustoa oli mallinnettua seuraavan listan mukaisesti.


title: FDF Mod

text: Iso poikkeus OFP Resistance ja Armed Assaultiin tehdyihin versiohin, oli se että tässä modissa musiikki oli suomalaisen Celestian Aeon Projectin tuottamaa.


title: Pyrophorus

text: Pyrophorus on eräs seppäkuoriaisiin ("Elateridae") kuuluva suku. "Pyrophorus"-suvun kuoriaiset loistavat pimeässä elimistössään kemiallisessa reaktiossa valmistuvan valon avulla (bioluminesenssi), kuten eräs tutumpi kovakuoriainen eli kiiltomato, tosin ne eivät hehku niiden tapaan vaan loistavat taukoamatta. Suvun edustajilla on kaksi loistavaa pistettä. Lajit pystyvät muuttamaan loistonsa voimakkuutta, ne loistavat kirkkaammin vaaran uhatessa. Suvun edustajia voi tavata ainoastaan trooppisilta ja subtrooppisilta alueilta Amerikasta. Sukuun kuuluu monia lajeja.


title: Pyrophorus

text: Aikuiset käyttävät ravintonaan siitepölyä ja joskus pieniä hyönteisiä. Toukat syövät kasvien osia ja selkärangattomia, mukaan lukien toisia toukkia. Naaras munii munat maan sisään tai päälle. Myös munat ja niistä kuoriutuvat toukat loistavat hieman. Ne kasvavat hitaasti ja toukka-aste kestää joitain vuosia ennen koteloitumista.


title: Larry David

text: Larry David (s. 2. heinäkuuta 1947, New York) on yhdysvaltalainen koomikko, käsikirjoittaja, tuottaja ja näyttelijä, joka tunnetaan parhaiten työstään palkitun "Seinfeld"-sarjan parissa.


title: Larry David

text: David aloitti uransa stand up -koomikkona valmistuttuaan Marylandin yliopistosta 1970-luvun alussa. 1980-luvun alussa hän pääsi käsikirjoittamaan ABC-televisiokanavan esittämää "Fridays"-sarjaa ja vuosina 1984–1985 hän toimi käsikirjoittajana NBC:n suositussa "Saturday Night Livessa". Ohjelmassa esitettiin vain yksi hänen kirjoittamansa sketsi. Näiden kokemusten kautta David sai kuitenkin luotua tärkeitä kontakteja mm. näyttelijöihin, joita tulisi myöhemmin käyttämään "Seinfeldissä".


title: Larry David

text: Jerry Seinfeldiin David tutustui molempien tehdessä stand-up-keikkoja 1980-luvun New Yorkissa. Vuonna 1989 kun Seinfeld sai tarjouksen suunnitella tilannekomediasarja NBC:lle, hän pyysi apua sarjan luomiseen ystävältään Davidilta. Tapahtumasarjaa satirisoidaan "Seinfeldissä" neljännellä tuotantokaudella. Yhdessä he loivat ja käsikirjoittivat tv-pilotin "Seinfeld Chronicles", joka lopulta poiki yhdeksän tuotantokauden mittaisen ja lukuisia televisioalan palkintoja keränneen "Seinfeld"-sarjan. David toimi "Seinfeldissä" vastaavana tuottajana sarjan ensimmäiset seitsemän tuotantokautta ja käsikirjoitti suuren osan jaksoista. Yksi sarjan neljästä päähenkilöstä, George Costanza, perustuu suurilta osin Davidin henkilöön ja moni fiktiivisen Georgen edesottamuksista pohjautui Davidin todellisessa elämässään kokemiin tapahtumiin. David näytteli sarjassa myös lukuisia pieniä sivurooleja, toimien mm. Georgen pitkäaikaisen pomon, baseball-seura New York Yankeesin johtajan, George Steinbrennerin äänenä. David jätti työnsä "Seinfeldissä" seitsemännen tuotantokauden jälkeen, mutta palasi käsikirjoittamaan sarjan kaksiosaisen, ristiriitaisen vastaanoton saaneen, lopetusjakson vuonna 1998.


title: Larry David

text: Vuonna 2000 David aloitti uuden "Jäitä hattuun" -nimisen komediasarjansa tuotannon. Käsivarakameralla kuvatussa ja improvisoituun dialogiin nojaavassa, HBO-kaapelikanavan tuottamassa sarjassa David näyttelee eräänlaista karikatyyriä itsestään, käsikirjoittaja Larry Davidia. Sarjaa on tehty kahdeksan tuotantokautta. Suomessa sarjaa on esittänyt Canal+ ja Yleisradio.


title: Larry David

text: Vuonna 1998 sai ensi-iltansa Davidin käsikirjoittama ja ohjaama komediaelokuva "Sour Grapes", joka sai Suomen televisioesityksessä nimen "Kaljahanat auki". Sitä pidettiin arvioissa surkeana, ja David itsekin osoittaa vastenmielisyyttään sille joissakin "Jäitä hattuun" -sarjan jaksoissa. Vuonna 2013 HBO ensiesitti "Jäitä hattuun" -sarjaa tyyliltään muistuttavan elokuvan "Clear History". Sen pääosan esittäjä ja yksi käsikirjoittajista on Larry David.


title: Larry David

text: Yhdessä ex-vaimonsa kanssa David on osallistunut ympäristönsuojeluun liittyvään hyväntekeväisyystoimintaan.


title: Mike Richter

text: Michael Thomas ”Mike” Richter (s. 22. syyskuuta 1966 Abington, Pennsylvania) on yhdysvaltalainen entinen jääkiekkomaalivahti. Hän pelasi koko NHL-uransa, vuodesta 1989 vuoteen 2003 New York Rangersissa. Hän oli tärkeässä roolissa seuran voittaessa Stanley Cupin vuonna 1994. Rangers jäädytti Richterin pelinumeron vuonna 2004.


title: Mike Richter

text: Richter oli Yhdysvaltain maajoukkueen ykkösmaalivahti maan voittaessa jääkiekon maailmancupin vuonna 1996, ja hänet valittiin myös turnauksen arvokkaimmaksi pelaajaksi. Richter edusti Yhdysvaltoja talviolympialaisissa vuosina 1988, 1998 ja 2002, jolloin Yhdysvallat voitti hopeaa.


title: Mike Richter

text: Ennen ammattilaisuraansa Richter pelasi Northwood high schoolin jääkiekkojoukkueessa. New York Rangers varasi Richterin varaustilaisuuden toisella kierroksella numerolla 28. Richter pelasi kolme kautta Wisconsinin yliopistossa, Yhdysvaltain maajoukkueessa ja IHL:ssä ennen ensimmäistä NHL-otteluaan Rangersissa vuoden 1989 pudotuspeleissä. Seuraavina kausina hän jakoi torjuntavastuun joukkueen toisen maalivahdin, John Vanbiesbrouckin kanssa, mutta oli jo vuonna 1991 ehdolla Vezina Trophyn voittajaksi.


title: Mike Richter

text: Richterin ura kääntyi laskusuuntaiseksi kaudella 1991–1992, kun Rangers pelasi Pittsburgh Penguinsia vastaan pudotuspelien toisella kierroksella. Rangers oli jo ottamassa ottelusarjan kolmannen otteluvoiton, mutta Richter imaisi Ron Francisin kaukolaukauksen. Penguins voitti ottelun jatkoajalla ja Rangers tippui jatkosta hävittyään kaksi seuraavaa ottelua. Seuraavalla kaudella Rangersin uusi päävalmentaja Roger Neilson lähetti Richterin heikkojen peliesitysten vuoksi jopa hetkeksi farmijoukkueeseen, jolloin hänen paikkansa NHL-kokoonpanossa otti nuori Corey Hirsch.


title: Mike Richter

text: Kaudella 1993–1994 Richter joutui tyytymään Rangersin kanssa sovittuun optioon, joka tarkoitti suhteellisen pientä palkkaa. Samalla Rangers myi Vanbiesbrouckin pois ja palkkasi Neilsonin tilalle Chicago Blackhawksista tulleen Mike Keenanin, joka tunnettiin tavastaan luottaa vain yhteen maalivahtiin. Richter aloitti kauden neljällä perättäisellä tappiolla, mutta voitti tämän jälkeen seuraavat 20 ottelua. Koko runkosarjassa hän voitti yhteensä 42 ottelua. Alkukauden näyttöjensä ansiosta hän pääsi pelaamaan myös , jonka arvokkaimmaksi pelaajaksi hänet valittiin. Molemmat ovat edelleen Rangersin ennätyksiä. Pudotuspeleissä Richter oli Mark Messierin ja Brian Leetchin ohella Rangersin avainpelaajia, kun se voitti ensimmäisen Stanley Cupinsa 54 vuoteen. Vaikka Leetch palkittiinkin pudotuspelien parhaana pelaajana, osa tarkkailijoista olisi myöntänyt palkinnon ennemmin Richterille.


title: Mike Richter

text: NHL:ään uutena joukkueena liittynyt Nashville Predators varasi Richterin vuoden 1998 laajennusdraftissa, mutta Richter teki uuden sopimuksen Rangersin kanssa. Richterin seuraavia kausia häiritsivät lukuisat loukkaantumiset, eikä Rangers selvinnyt enää pudotuspeleihin. Kauden 2000–2001 aikana Richteristä tuli Rangersin historian eniten pelejä pelannut maalivahti, kun hän edusti joukkuetta 583 ottelussa, ja ohitti näin Gump Worsleyn ennätyksen. Kauden 2001–2002 lopulla häneltä murtui kallonluu, kun hän sai laukauksen suoraan maskiinsa. Hän palasi vasta seuraavalla kaudella. Hän oli kesällä 2002 sopimukseton, ja Rangers myi hänet Edmonton Oilersiin kesäkuussa 2002 vaihdossa neljännen kierroksen varausoikeuteen . Richter ei kuitenkaan pelannut Edmontonissa otteluakaan, sillä hän teki Rangersin kanssa sopimuksen heinäkuussa.


title: Mike Richter

text: Kaudella 2002–2003 Richter pelasi vain 13 ottelua ja kausi jäi hänen viimeisekseen NHL:ssä. Hän sai marraskuussa 2002 aivotärähdyksen ja kärsi aivotärähdyksen jälkioireista vielä seuraavan kauden alussakin, eikä saanut neurologeilta pelilupaa. Richter ilmoittikin lopettamisestaan syyskuussa 2003, 10 kuukautta loukkaantumisensa jälkeen. Hänellä oli lopettaessaan useita Rangersin ennätyksiä. Hän oli pelannut eniten pelejä (666), saanut eniten peliminuutteja (38 185) ja hänellä oli eniten voittoja (301). Lisäksi Richterillä oli Rangersin pudotuspelien voitto- (41) ja nollapeliennätys (9).


title: Mike Richter

text: Richter pelasi kahdesti junioreiden maailmanmestaruuskilpailuissa. Ensimmäisen kerran hän edusti Yhdysvaltoja nuorten MM-kilpailuissa vuonna 1985 ja vuonna 1986. Samana vuonna Richter oli mukana Yhdysvaltain joukkueessa myös aikuisten MM-kilpailuissa. Toisen ja viimeisen kerran Richter pelasi MM-kilpailuissa keväällä 1987.


title: Mike Richter

text: Richter pelasi Kanada-cupissa Yhdysvaltain joukkueessa vuonna 1991. Vuonna 1996 Richter pelasi Jääkiekon maailmancupissa Yhdysvaltain joukkueessa. Yhdysvallat voitti finaalissa ennakkosuosikkina pidetyn Kanadan ja Richter valittiin turnauksen arvokkaimmaksi pelaajaksi. Richter on edustanut Yhdysvaltoja kolmesti olympialaisissa. Calgaryssä 1988 Richter pelasi neljä ottelua Yhdysvaltojen jäädessä kuudenneksi, 1998 Naganossa toiset neljä Yhdysvaltojen tippuessa puolivälierissä ja 2002 Salt Laken Cityssä jälleen neljä Yhdysvaltojen voittaessa hopeaa.


title: Mike Richter

text: Rangers kunnioitti Richteriä heti lopettamisen jälkeen. Kaudella 2003–2004 Rangers "jäädytti" Richterin pelinumeron 35. Jäädytystilaisuus järjestettiin 5. tammikuuta 2004 ennen Rangersin kotiottelua Minnesota Wildia vastaan. Vuonna 2009 Richter palkittiin työstään Yhdysvaltain jääkiekon hyväksi Lester Patrick Trophyilla.


title: Mike Richter

text: Pelaajauransa jälkeen Richter pääsi Yalen yliopistoon opiskelemaan Eli Whitneyn opiskelijaohjelman kautta. Hänen pääaineensa oli ”etiikka, politiikka ja taloustiede”. Richter suostui auttamaan Yalen jääkiekkojoukkuetta apulaisvalmentajana. Hän oli joukkueen mukana kerran viikossa. Richter valmensi joukkuetta vuoteen 2008 asti. Valmistumisensa jälkeen hän oli perustamassa Environmental Capital Partnersia, joka tarjoaa pääomaa yrityksille, jotka yrittävät vaikuttaa maailman vihreyteen.


title: Mike Richter

text: Richteriä pidettiin muihin jääkiekkomaalivahteihin verrattuna hieman pienikokoisena, mutta nopearefleksisenä.


title: Wołomin

text: Wołomin on kaupunki Puolassa Masovian voivodikunnassa. Kaupungissa on 36 997 asukasta (2009) ja se sijaitsee noin 20 kilometrin päässä Varsovasta Białystokiin kulkevan rautatien varrella. Pinta-alaltaan kaupunki on 17,32 neliökilometriä. Wołominin asukkaita työllistää muun muassa lasiteollisuus, vaikka huomattava osa kaupungin työväestä käykin töissä Varsovassa. Vuonna 1919 kaupunginoikeudet saanut Wołomin tuli aiemmin lasitehtaansa ohella tunnetuksi myös järjestäytyneestä rikollisuudestaan.


title: Orlan-luokan taisteluristeilijä

text: Projekt 1144 Orlan (merikotka) -luokan, tai Kirov-luokan, ydinkäyttöiset ohjusristeilijät ovat Venäjän laivaston suurimpia ja voimakkaimpia sotalaivoja. Ne toimitettiin alun perin Neuvostoliiton laivastolle.


title: Orlan-luokan taisteluristeilijä

text: Venäjän laivasto nimittää aluksia atomikäyttöisiksi ohjusristeilijöiksi (). Joissain yhteyksissä niitä on nimitetty "taisteluristeilijöiksi" aluksen koon mukaan. Länsimaissa aluksista käytetään yleensä nimitystä "Kirov-luokka" ensimmäisen aluksen mukaan.


title: Orlan-luokan taisteluristeilijä

text: Alukset vastaavat 252 metrin pituudeltaan toisen maailmansodan taistelulaivaa tai taisteluristeilijää, ja jäävät toiseksi vain lentotukialuksille, mutta 24 300 tonnin uppoumaltaan ne ovat huomattavasti taisteluristeilijää pienempiä. (Vrt. HMS Hood, 262,3 metriä ja 48 360 tonnia). Etupäässä tähän on syynä panssaroinnin puuttuminen.


title: Orlan-luokan taisteluristeilijä

text: Aluksien pääaseistus on 20 P-700 Granit-ohjusta (NATO: SS-N-19 Shipwreck) pääkannen alla. Lisäksi aluksissa on vahva ilmapuolustus, 12x8 (yht 96) pitkän matkan S-300-ohjusta ja kaksi Osa-MA -laukaisinta, joihin on 40 ohjusta. Ensimmäisissä aluksissa oli kahdeksan 30 mm AK-630-lähi-CIWS-tykkiä, jotka myöhemmissä aluksissa korvattiin CADS-N-1 Kaštanilla.


title: Orlan-luokan taisteluristeilijä

text: Tykkiaseistuksena on 130mm AK-130 (paitsi Kirov) ja sukellusveneentorjuntaan kymmenen 533 mm torpedoputkea ja Udav-1 ja RBU-1000 -syvyysraketinheittimet.


title: Orlan-luokan taisteluristeilijä

text: Neljästä rakennetusta aluksesta vain Pietari Suuri on käytössä. Amiraali Nakhimov on peruskorjauksessa ja suunnitelmien mukaan aluksen pitäisi palata palvelukseen 2012. Venäjä suunnittelee myös Amiraali Lazarevin peruskorjausta, mutta sen toteutuminen ei ole varmaa.


title: Chavo Guerrero

text: Chavo Guerrero (oikealta nimeltään "Salvador Guerrero IV", s. 20. lokakuuta 1970) on showpainija, joka tunnetaan parhaiten painiajoistaan WWE-promootiossa. Hänet on tunnettu aikaisemmin nimillä Kerwin White, Liutenant Loco ja Chavito Guerrero. Guerrero on edesmenneen Hall of Famessa olevan showpainijan Eddie Guerreron veljenpoika, ja hänen managerinaan toimii Eddien leskeksi jäänyt vaimo Vickie Guerrero. Lisäksi Guerrero on showpainija Chavo Guerrero Sr:n poika. Guerrero on kotoisin El Pasosta Texasista.


title: Chavo Guerrero

text: Guerrero painaa 98 kiloa ja on 175 senttimetriä pitkä. Hänen lopetusliikkeitään ovat Gory Bomb ja Frog Splash. Guerrero on lahjakas painija, joka valitsee aina jonkin tietyn ruumiinkohdan iskuilleen. Hän hävisi kymmenessä sekunnissa ECW-mestaruuden WrestleMania XXIV:ssä Kanelle. Kyseessä on kaikkien aikojen nopein mestaruusottelu. Sen jälkeen Guerrero toimi SmackDown!issa jonkin aikaa Edgen, Curt Hawkinsin & Zack Ryderin kanssa La Familia -nimisessä ryhmässä. Myöhemmin ryhmään liittyi myos Guerreron "henkivartija" Bam Neely.


title: Chavo Guerrero

text: 25. kesäkuuta 2011 Guerrero vapautettiin hänen WWE:n kanssa tekemästään sopimuksesta sen jälkeen, kun hän ilmaisi olevansa tyytymätön siitä suunnasta, johon hänen hahmonsa oli menossa.


title: Cleveland Barons

text: Cleveland Barons on entinen NHL-joukkue joka pelasi NHL-liigassa kaksi kautta vuosina 1976–1978. Joukkueen kotipaikka oli Richfield Ohion osavaltiossa ja kotiottelunsa se pelasi Richfield Coliseumissa.


title: Cleveland Barons

text:
Seura sai alkunsa, kun California Golden Seals myytiin Oaklandista Clevelandiin ja se nimettiin Cleveland Baronsiksi. Aiemmin Clevelandissa oli pelannut samanniminen Cleveland Barons AHL-liigassa vuosina 1936–1973. Joukkue pelasi isokokoisella areenalla Richfieldissä (kapasiteetti 18 000/20 000 katsojaa), mutta areena ei koskaan täyttynyt kotipeleissä. Cleveland Barons lopetti liigataipaleensa kahden taloudellisesti ja pelillisesti huonosti menneen kauden jälkeen. Barons omisti kobra-maskistaan tunnetun maalivahti Gary Simmonsin joka pelasi urallaan myös California Golden Sealsissa.
Joukkue jäi kumpanakin kautenaan divisioonansa viimeiseksi eikä selvinnyt pudotuspeleihin saakka. 1978 joukkueen omistajat ostivat Minnesota North Starsin, johon siirtyi joukkueen parhaimpia pelaajia.


title: Juri Rytheu

text: Juri Sergejevitš Rytheu (, tšuktšiksi Юрий Рытгэв) (8. maaliskuuta 1930 Uelen – 14. toukokuuta 2008 Pietari) oli tšuktšeihin kuuluva kirjailija. Rytheu syntyi turkistenmetsästäjän poikana kodassa Tšukotkalla Venäjän kaukoidässä. Hän opiskeli kirjallisuutta Leningradin valtionyliopistossa 1949–1954. Hän kirjoitti sekä tšuktšin kielellä että venäjäksi, jonka hän oppi koulussa. Tšuktšin kirjakieli kehitettiin vuonna 1932 eli Rytheun ollessa kaksivuotias.


title: Juri Rytheu

text: Rytheun teoksista on suomennettu osia. Rytheu on myös toiminut käsikirjoittajana Georgi Kropatševin pitkässä elokuvassa "Sled rosomahi" (suom. Ahman jäljet) vuodelta 1978.


title: Juri Rytheu

text: Rytheulle on myönnetty kansainvälisiä palkintoja muun muassa Venäjällä, Ranskassa ja Italiassa.


title: Markku Laakso

text: Markku Heikki Sakari Laakso (s. 28. maaliskuuta 1949 Vampula) on suomalainen lääkäri ja akatemiaprofessori, joka johtaa Suomen Akatemian nimittämää huippuyksikköä, "Verisuonitautien ja tyyppi 2 diabeteksen tutkimusryhmää" Itä-Suomen yliopistossa. Hän on kansainvälisesti tunnettu diabetestutkija, joka on vastaanottanut useita alansa merkittäviä tutkimuspalkintoja, muun muassa Matti Äyräpään palkinnon vuonna 2007.


title: Markku Laakso

text: Laakso on ollut monena vuonna Kuopion yliopiston siteeratuin (vuonna 2009 yli 25 000 kertaa) tutkija. Hänen väestötutkimuksistaan eniten huomiota on saanut New England Journal of Medicine -lehdessä julkaistu tatutkimus, joka osoitti, että tyypin 2 diabeetikoilla, jotka eivät ole sairastaneet sydäninfarktia, on yhtä suuri riski kuolla sydäninfarktiin seitsemän vuoden seurannassa kuin aikaisemmin sydäninfarktin saaneilla ei-diabeetikoilla. Tutkimus muun muassa muutti lipidisuosituksia Yhdysvalloissa. Sittemmin Laakso on panostanut geenitutkimukseen. Hän on tutkimusryhmineen löytänyt muun muassa kaikkiaan 20 geeniä, jotka lisäävät tyypin 2 diabetesriskiä.


title: Markku Laakso

text: Laakso väitteli valtiotieteiden tohtoriksi ja luonnontieteiden kandidaatiksi Helsingin yliopistosta 1975. Lääketieteen ja kirurgian tohtoriksi hän väitteli vuonna 1986 Kuopion yliopistossa. Hänet nimitettiin samana vuonna Kuopion yliopiston sisätautiopin dosentiksi. Hän teki tyypin 2 diabetekseen liittyviä sydänsairauksia käsittelevän väitöskirjansa Kalevi Pyörälän ohjauksessa. Pyörälä aloitti tyypin 2 diabeteksen tutkimuslinjan Kuopion yliopistossa.


title: Markku Laakso

text: Vuosina 1987–1989 Laakso toimi vierailevana tutkijana Kalifornian yliopistossa San Diegossa, Veterans Administration Hospitalissa. Hän vieraili myös Seattlessa 1993–1994 professori Samir S. Deebin laboratoriossa ja kiinnostui tuolloin genetiikasta.


title: Markku Laakso

text: Vuonna 1995 Laakso nimitettiin Kuopion yliopiston sisätautiopin professoriksi. Hän toimi akatemiaprofessorina 2005–2010 ja toisen viisivuotiskauden 2011–2015. Laakso on toiminut myös sisätautien ylilääkärinä Kuopion yliopistollisessa sairaalassa.


title: Markku Laakso

text: Laakso on julkaissut yli 600 alkuperäisartikkelia, yli 100 katsausartikkelia, oppikirjan lukua (sisätautiopin alueelta) tai kirjettä tieteelliselle lehdelle sekä ohjannut 49 väitöskirjaa (2015 mennessä). Hänen tutkimuksiinsa on viitattu yli 63 000 kertaa.Toukokuussa 2009 Laakso sai kaksivuotisen, 100 000 euron tutkimusapurahan Diabetestutkimussäätiöltä. Hänen tutkimuksensa on "DNA- ja RNA-analyysi tyypin 2 diabeteksen uusien geenien indentifioimisessa". 11. toukokuuta 2009 Nature Genetics -lehdessä julkaistiin Laakson, hänen vaimonsa lääkäri-professori Johanna Kuusiston, sekä 93 eurooppalaisen ja amerikkalaisen keskuksen laaja tutkimus, jonka tuloksena löydettiin 8 verenpainetasoon vaikuttavaa geeniä.


title: Markku Laakso

text: Toukokuussa 2010 Sydäntutkimussäätiö myönsi Laaksolle 180 000 euron tutkimusapurahan. Hänen ryhmänsä tutkii insuliiniresistenttien geenien merkitystä sydänsairauksien riskitekijöinä.


title: Markku Laakso

text: Laakson mielestä roskaruoka täytyisi laittaa verolle, yhteiskunnan tulisi hinnoittelun kautta suosia terveellisempiä vaihtoehtoja ja koululiikuntaa pitäisi myös lisätä. Ehkäisevää terveydenhuoltoa hän ei pidä kuin pelkkänä puheena, jos sitä ei aleta nähdä muuten kuin lisäkuluna. Laakso on tuonut ilmi myös syvän pettymyksensä yhteiskunnan arvoihin – hän kokee kaiken pyörivän rahan ympärillä. Tämän Laakso kertoo näkyvän myös sairaalamaailmassa, jossa osastoista on tullut tulosyksiköitä.


title: Markku Laakso

text: Vuonna 1999 professori valittiin Suomalaisen Tiedeakatemian jäseneksi. Vuonna 2003 Laakso vastaanotti pohjoismaisen NovoNordisk Foundation -diabetespalkinnon. Loppusyksystä 2006 hän sai Euroopan diabetestutkijoiden seuran EASD:n Castelli Pedroli -palkinnon merkittävästä ja korkeatasoisesta diabetestutkimuksesta.


title: Markku Laakso

text: Tammikuussa 2007 Laaksolle myönnettiin Matti Äyräpään palkinto. Keväällä 2008 hän vastaanotti American Diabetes Associationin Kelly West -palkinnon. Syksyllä 2009 hän sai Sydäntutkimussäätiön Sydäntutkimuksen suurpalkinnon.


title: Markku Laakso

text: Vuonna 2011 Laakso sai Düsseldorfin Heinrich-Heine yliopiston Jühling-palkinnon ansioistaan diabetestutkimuksessa. Vuonna 2015 hänelle myönnettiin Suomen tiedepalkinto Tiedefoorumi-tapahtumassa.


title: Markku Laakso

text: Laaksolla on kolme lasta ja hän on toista kertaa naimisissa. Hänen vaimonsa on Itä-Suomen yliopiston professori Johanna Kuusisto. He tutustuivat noin 20 vuotta sitten, kun Laakso ohjasi Kuusiston väitöskirjan. Sittemmin Kuusisto on ollut mukana lukuisissa Laakson tutkimuksissa.


title: Gretsch

text: Gretsch on vuonna 1883 perustettu soittimia tekevä yritys. Sen perusti Friedrich Gretsch, saksalainen maahanmuuttaja Yhdysvaltojen Brooklyniin. Friedrich Gretsch kuoli vuonna 1895, ennen kuin hänen pieni yrityksensä alkoi menestyä. Friedrichin kuoltua yrityksen toimintaa jatkoi tämän poika, Fred Gretsch, Sr. Fredin johtamana Gretsch teki laadukkaita soittimia tarkkuudella. Hän kasvatti yritystä kahdessa vuosikymmenessä suureksi yritykseksi.


title: Gretsch

text: Gretsch teki alusta alkaen kitaroita, joita se tekee nykyäänkin. Gretsch valmistaa myös rumpuja. Gretschin kitarat ovat erityisesti tunnettuja rockabillyn ja countryn aloilla. Rummut ovat myös tunnettuja hiukan kevyemmässä musiikissa. Yrityksen tunnuslause on "That great Gretsch sound!" eli "Se upea Gretsch-soundi".


title: Gretsch

text: Kitaristi Chet Atkinsin ehdotuksesta yhtiöllä työskennellyt Ray Butts kehitti häiriöäänet vaimentavan mikrofonin, jolle tuli nimeksi Filtertron. Kehitystyö tapahtui samanaikaisesti mutta riippumattomasti Gibsonilla työskennelleen Seth Loverin vastaavasta työstä. Kehitystyön tuloksena syntyi humbucker-mikrofoni.


title: Pentti Salmi (vuorineuvos)

text: Veli Pentti Tapio Salmi (14. helmikuuta 1930 Multia – 2. tammikuuta 2007 Helsinki) oli suomalainen vuorineuvos ja talouselämän vaikuttaja. Hän oli koulutukseltaan ekonomi.


title: Pentti Salmi (vuorineuvos)

text: Salmi oli Enson toimitusjohtaja 1975–1988 ja yhtiön hallituksen puheenjohtaja 1983–1992. Hänet tunnettiin innokkaana metsästäjänä ja golfin harrastajana.


title: Kaarle-kuninkaan metsästys

text: Kaarle-kuninkaan metsästys () on Fredrik Paciuksen säveltämä ooppera. Libreton kirjoitti Sakari Topelius. "Kaarle-kuninkaan metsästys" on ensimmäinen suomalainen ooppera. Se sai ensi-iltansa harrastelijavoimin Helsingissä 24. maaliskuuta 1852 Engelin teatteritalossa. Hankkeeseen osallistui 120 osanottajaa. Oopperan tekijät saivat suurta kansallista huomiota, ja teosta esitettiin puolenkymmentä kertaa. Esityksiin myytiin 5 000 lippua, mikä oli siihen aikaan paljon. Ooppera esitettiin myös Kuninkaallisessa oopperassa Tukholmassa 1. joulukuuta 1856.


title: Kaarle-kuninkaan metsästys

text: Oopperan ensiesitys vuonna 1827 valmistuneessa Engelin teatteritalossa edisti Helsingin uutta teatteritalohanketta. Ensi-illan jälkeisessä illanvietossa aloitettiin osakkeiden merkintä uutta teatterirakennusta varten, ja Nya Teatern vihittiin käyttöön vuonna 1860.


title: Kaarle-kuninkaan metsästys

text: Oopperan solistina kalastajatyttö Leonoran osassa esiintyi Hanna Sofia Falkman (1824–1882).


title: Kaarle-kuninkaan metsästys

text: Oopperan tapahtumat sijoittuvat nuoren Kaarle-kuninkaan metsästysretkelle Ahvenanmaalle vuonna 1672, ja kuninkaan seurueessa juonitaan vallankaappausta. Romanttisen tarinan teemoja ovat kunnianhimo, rakkaus ja valta.


title: Kaarle-kuninkaan metsästys

text: Ooppera esitettiin ensimmäisen kerran suomeksi Viipurissa 7. maaliskuuta 1905. Oopperan suomenkielinen version levyttivät ensimmäisen kerran vuonna 2004 Porin Ooppera ja Pori Sinfonietta. Kapellimestarina levytyksellä oli Ari Rasilainen.


title: Anna Netrebko

text: Anna Jurjevna Netrebko (, s. 18. syyskuuta 1971 Krasnodar, Neuvostoliitto) on venäläinen sopraano, joka kuuluu maailman huippusopraanoihin. Netrebko on ollut valtaosan urastaan lyyrinen sopraano, jolla on suuri ääni, ja hän oli kysytyin lyyrinen sopraano vuonna 2013. Netrebko on kuitenkin vuodesta 2014 siirtynyt dramaattisen sopraanon repertuaariin. Netrebkon ääni on sopraanolle harvinainen tummasävyinen.


title: Anna Netrebko

text: Netrebko aloitti laulajanuransa Mariinski-teatterissa Valeri Gergijevin ohjauksessa. Venäläisten oopperateosten lisäksi Netrebko on Mariinski-teatterissa tehnyt muun muassa "Lucia di Lammermoorin" Lucian roolin. Hän esiintyi Yhdysvalloissa ensi kerran 1995 Ludmilana Mihail Glinkan "Ruslan ja Ludmilassa" San Franciscon oopperassa. Metropolitan-oopperassa hän esiintyi ensi kerran 2002 Natašana "Sodan ja rauhan" Metin-ensi-illassa. Netrebko on vieraillut Mikkelin musiikkijuhlilla 1990-luvulla kolme kertaa Pietarin Mariinski-teatterin lauluryhmässä.


title: Anna Netrebko

text: Netrebkon ensimmäinen studioalbumi "Opera Arias" ilmestyi 2003, ja se oli vuoden myydyimpiä klassisen musiikin levyjä.


title: Anna Netrebko

text: Netrebko sai heinäkuussa 2006 Itävallan kansalaisuuden, mitä paheksuttiin Venäjällä syvästi.


title: Lacrimosa

text: Lacrimosa on sveitsiläinen yhtye, jossa laulavat saksalaissyntyinen Tilo Wolff ja suomalainen Anne Nurmi.


title: Lacrimosa

text: Wolff julkisti vuonna 1990 Lacrimosan nimissä kasetin nimeltä "Clamor". Vuonna 1991 hän perusti uuden levy-yhtiön nimeltä Hall of Sermon julkaisemaan Lacrimosan levyjä. Anne Nurmi liittyi Lacrimosaan 1994.


title: Lacrimosa

text: Alun perin Lacrimosan genre oli darkwavea tai jopa goottirockia, johon oli ajoittain lisätty metallimusiikista saatuja vaikutteita. "Inferno"-levyn (1995) jälkeen tyyli on kuitenkin kallistunut goottimetalliin.


title: Viisi tiibetiläistä riittiä

text: Viisi tiibetiläistä riittiä on viidestä liikkeestä muodostuva jooga. Sen on tehnyt länsimaissa tunnetuksi Peter Kelder kirjasellaan "Viisi tiibetiläistä menetelmää". Alkuteos "The Eye of Revelation" julkaistiin vuonna 1939. Kirjasessa esiteltyjen liikkeiden alkuperä on kiistanalainen. Kelderin mukaan hän on tutustunut niihin eläkkeelle jääneen brittiläisen everstin välityksellä, joka oli oppinut ne tiibetiläisiltä munkeilta.


title: Viisi tiibetiläistä riittiä

text: Viittä tiibetiläistä riittiä käytetään fyysisen kunnon ylläpitoon ja kohentamiseen. Ne vahvistavat etenkin keskikehon lihaksia. Riitteihin ei itsessään sisälly henkisiä harjoituksia.


title: Viisi tiibetiläistä riittiä

text: Viisi tiibetiläistä riittiä tunnetaan myös nimillä "tiibetiläiset liikkeet", "viisi tiibetiläistä liikettä" ja "viisi tiibetiläistä menetelmää". Ne ovat kuitenkin eri asia kuin tiibetiläinen jooga.


title: Taisteluristeilijä

text: Taisteluristeilijä oli 1900-luvun alkupuolen sota-alustyyppi. Taisteluristeilijä oli suurelle risteilijän rungolle rakennettu taistelulaivan tavoin aseistettu alus. Taisteluristeilijät olivat pituudeltaan ja aseistukseltaan taistelulaivan kokoisia, mutta suuremman nopeuden saavuttamiseksi niiden panssarointia oli kevennetty ja risteilijöiden tavoin niissä oli hyvin kapea ja soukka runko, jolloin aluksen märkäpinta jäi taistelulaivaa pienemmäksi. Ne oli tarkoitettu tuhoamaan vihollisen risteilijöitä sekä suorittamaan perinteisiä risteilijöiden tehtäviä eli tiedustelua, partiointia ja vihollisen kauppamerenkulun häirintää avomerellä. Tulivoimansa ja nopeutensa ansiosta taisteluristelijöiden katsottiin kykenevän helposti upottamaan kohtaamansa vihollisalukset taistelulaivoja lukuun ottamatta. Niiden tuli taistelulaivoja kohdatessaan paeta suuremman nopeutensa turvin ja ohjata omat taistelulaivat paikalle.


title: Taisteluristeilijä

text: Ensimmäiset taisteluristeilijät otti käyttöön Britannian kuninkaallinen laivasto. Sama Jackie Fisherin komitea, joka suunnitteli mullistavan HMS Dreadnoughtin, suunnitteli myös uuden risteilijän. Aluksissa oli 12 tuuman tykit risteilijöiden 9,2-tuumaisten sijaan. Ensimmäiset Invincible-luokan alukset, "Inflexible", "Invincible" ja "Indomitable", valmistuivat 1908. Panssarointia niissä oli 6–7" siinä missä taistelulaivalla 11–12 tuumaa. Alusten nopeus oli 26 solmua taistelulaivan 20–21 solmun sijaan ja aseistus oli samaa kaliiperia. Kuninkaallinen laivasto kohdisti taisteluristeilijöihinsä suuria odotuksia, minkä seurauksena risteilijälaivaston modernisointia laiminlyötiin.


title: Taisteluristeilijä

text: Saksalaiset alkoivat pian rakentaa omia vastaavia laivojaan, joista ensimmäinen oli 1911 vesille laskettu "SMS Von der Tann". Alus oli huomattavasti hitaampi ja paremmin panssaroitu kuin kuninkaallisen laivaston alukset. Saksan laivasto kuitenkin uudisti myös kevyempiä ristelijöitään. Tästä syystä Saksa oli hetken aikaa niskan päällä ns. risteilijäsodassa, jota käytiin valtamerillä ensimmäisen maailmansodan alkuvaiheessa.


title: Taisteluristeilijä

text: Taisteluristeilijän ongelmana oli se, että niitä alettiin pitää suurten tykkiensä vuoksi taistelulaivojen veroisina. Nopeuden uskottiin korvaavan panssaroinnin puutteet. Kuninkaallinen laivasto menetti 1916 Skagerrakin taistelussa kolme taisteluristeilijää, kun "HMS Invincible", "HMS Queen Mary" ja "HMS Indefatigable" räjähtivät osumia saatuaan. Taistelun jälkeen amiraali Jellicoe arvosteli taisteluristeilijöiden panssarointia riittämättömäksi. Saksalaiset puolestaan menettivät "SMS Lützowin", joka upposi "HMS Invinciblen" osumista. Mutta osumien perusteella on arvioitu, että jos saksalaiset olisivat käyttäneet brittiläistä kordiittia ja brittiläistä tykistöohjesääntöä joka painotti tulen nopeutta turvallisuusnäkökohtien sijaan, he olisivat menettäneet yhden sijasta 6–8 taisteluristeilijää Skagerrackissa – heidänkin taisteluristeilijöidensä panssarointi osoittautui riittämättömäksi.


title: Taisteluristeilijä

text: Taisteluristeilijät osoittautuivat onnistuneeksi konstruktioksi siihen tehtävään, mihin ne oli suunniteltu – vihollisen risteilijöiden metsästämiseen ja tuhoamiseen, kuten amiraali Sturdeen lippueen menestys Falklandinsaarten meritaistelussa osoitti. Mutta taisteluristeilijä oli kuitenkin vain risteilijä, jolla oli taistelulaivan aseistus; ne olivat väistämättä alakynnessä varsinaisia taistelulaivoja vastaan. Toisessa maailmansodassa niin HMS Hood, Scharnhorst, Hiei kuin Kirishimakin upposivat vihollisen taistelulaivojen tykkituleen.


title: Taisteluristeilijä

text: Ensimmäisen maailmansodan jälkeen taisteluristeilijä osoittautui vanhentuneeksi konstruktioksi, ja huomio keskittyi lentotukialuksiin sekä nopeisiin taistelulaivoihin.


title: Uusklassinen musiikki

text: Uusklassinen musiikki eli neoklassinen musiikki on 1900-luvun alussa syntynyt länsimaisen taidemusiikin tyylisuunta, jonka perustajana pidetään Igor Stravinskia. Uusklassisessa musiikissa pyrittiin eroon 1800-luvun saksalaisesta romantiikasta, erityisesti Wagnerin vaikutuksesta, ja haettiin vaikutteita klassismin ja erityisesti barokin musiikista. Stravinski kuvasi suhdettaan wagnerilaiseen romantiikkaan toteamalla: "Emme pääse mihinkään siitä, että wagnerilainen draama on pelkkää pöyhkeilyä." Uusklassiselle musiikille tyypillistä on pyrkimys objektiivisuuteen ja asiallisuuteen. Musiikki on usein tanssinomaista, ja siinä on barokkimusiikin innoittama selkeä rytmiikka.


title: Uusklassinen musiikki

text: Tunnetuimpia uusklassisia säveltäjiä ovat Igor Stravinski, Paul Hindemith, ranskalainen Les Six-ryhmä ja Benjamin Britten. Suomalaisista säveltäjistä Einar Englund, Yrjö Kilpinen, Einojuhani Rautavaara ja Uuno Klami ovat säveltäneet myös uusklassista musiikkia.


title: Puola (moottoritekniikka)

text: Sytytyspuola on ottomoottorin sytytysjärjestelmän osa, joka yhdessä sytytystulpan ja katkojan kanssa synnyttää kaasuuntuneen polttoaineen sytyttämiseksi tarvittavan kipinän.


title: Puola (moottoritekniikka)

text: Puola on rakenteltaan kela, jonka käämissä on kaksi osaa: pienjännitekäämi (ensiö) ja suurjännitekäämi (toisio), jotka on käämitty rautasydämen päälle - eli puola vastaa toimintaperiaatteeltaan kuristinta tai muuntajaa. Toiminnassa pienjännitekäämin kautta johdetaan aluksi sähkövirta akusta katkojan kärkien läpi, mikä synnyttää puolan rautasydämeen magneettikentän. Kipinän synnyttämiseksi virta äkisti katkaistaan avaamalla katkojan kärjet. Tällöin magneettikentän purkautuminen indusoi toisiokäämiin korkeajännitteen, joka purkautuu kipinänä sytytystulpan kärkien kautta.


title: Giovanni Battista Tiepolo

text: Giovanni Battista Tiepolo tunnettiin myös nimellä Gianbattista tai Giambattista Tiepolo (5. maaliskuuta 1696 Venetsia – 27. maaliskuuta 1770 Madrid) oli venetsialainen taidemaalari, joka kuului rokokooajan merkittävimpiin.


title: Giovanni Battista Tiepolo

text: Tiepolo oli Gregorio Lazzarinin oppilas, mutta hänen merkittävimmät vaikuttajansa olivat kuitenkin Sebastiano Ricci ja Giovanni Battista Piazzetta. Tiepolo sai valmiiksi ensimmäisen suuren työnsä, "Iisakin uhraus" 19-vuotiaana. Vuonna 1717 hän jätti Lazzarinin työhuoneen ja hänet otettiin Fraglian maalarikiltaan.


title: Giovanni Battista Tiepolo

text: Suurimman maineensa Tiepolo saavutti Würzburgin linnan freskoilla, jotka hän teki yhdessä poikiensa Domenicon ja Lorenzon avustuksella. Portaikon freskon pinta-ala on peräti 677 m².


title: Giovanni Domenico Tiepolo

text: Giovanni Domenico Tiepolo (30. elokuuta 1727 Venetsia – 3. maaliskuuta 1804 Venetsia) oli venetsialainen rokokootaidemaalari. Hän oli Giovanni Battista Tiepolon poika.


title: Giovanni Domenico Tiepolo

text: Domenico opiskeli isänsä johdolla ja oli jo 13-vuotiaana tämän tärkein avustaja. 20-vuotiaana hän teki jo myös omia töitä. Isänsä apuna Domenico oli tekemässä Würzburgin linnan, Vicenzassa "Villa Valmaranan" ja Madridissa Kaarle III:n palatsin freskoja.


title: Giovanni Domenico Tiepolo

text: Domenicon oma maalaustyyli kehittyi isän kuoltua vuonna 1770. Hänen maalauksensa alkoivat ottaa realistisempia muotoja, vaikka isän koristeellinen vaikutus säilyi. Domenico maalasi myös enemmän maallisia hahmoja, kun hänen isänsä oli tunnettu uskonnollisista ja mytologisista aiheistaan.


title: Wiesin pyhiinvaelluskirkko

text: Wiesin pyhiinvaelluskirkko Saksassa on soikeanmuotoinen rokokookirkko, jonka on suunnitellut 1740-luvulla arkkitehti Dominikus Zimmermann. Kirkko sijaitsee Steingadenin kunnassa, Baijerissa, aivan Alppien juurella. Kirkon suunnittelija Zimmermann vietti viimeiset 11 vuotta elämästään läheisessä asumuksessa.


title: Wiesin pyhiinvaelluskirkko

text: Vuonna 1738 puisen vapahtajapatsaan tulkittiin kyynelehtivän. Tätä pidettiin ihmeenä, minkä seurauksena patsaasta tuli pyhiinvaelluskohde. Vuonna 1740 rakennettiin pieni kappeli patsasta suojaamaan. Pian kuitenkin huomattiin, että rakennus oli aivan liian pieni pyhiinvaeltajille, joten Steingadenin luostari päätti määrätä rakennettavaksi erillisen pyhäkön.


title: Wiesin pyhiinvaelluskirkko

text:
Kirkko rakennettiin vuosien 1745 ja 1754 välisenä aikana. Kirkko siirrettiin maalliseen omistukseen 1800-luvun alussa. Paikallisten maanviljelijöiden protestit pelastivat rakennuksen myymiseltä ja purkamiselta.
Vuonna 1983 Wiesin pyhiinvaelluskirkko otettiin Unescon maailmanperintöluetteloon.


title: Harry Leland

text: Harry Leland on Marvel-yhtiön sarjakuvahahmo ja Ryhmä-X:n vastustaja. Hän on mutantti ja hänen supervoimansa on lisätä elävän olennon tai minkä tahansa aineen massaa. Leland on Helvetintulen Klubin johtajia, koodinimeltään Musta Lähetti. Siviilissä hän on asianajaja.


title: Harry Leland

text: Leland tavattiin ensimmäisen kerran, kun Ryhmä-X hyökkäsi Helvetintulen klubin New Yorkin päämajaan. Leland muutti Wolverinen tuhansia kiloja painavaksi ja tämän seurauksena hän putosi lattian läpi viemäreihin. Leland luuli, että Wolverine oli kuollut, mutta hän palasikin ja hyökkäsi Lelandin kimppuun. Wolverinen loikatessa Lelandin päälle, Leland muutti epätoivoisena Wolverinen painoa ja hänen kyntensä upposivat Lelandiin. Hän kuitenkin selviytyi tästä.


title: Harry Leland

text: Myöhemmin Leland taisteli muiden klubin jäsenten kanssa Ryhmä-X:ää vastaan New Yorkin Central Parkissa. Leland käytti voimaansa upottaakseen Kolossin maan alle. Kun Nimrod hyökkäsi mutanttien kimppun, Ryhmä-X ja Helvetintulen Klubi yhdistivät voimaansa sitä vastaan.


title: Harry Leland

text: Leland lisäsi Nimrodin massaa siirtääkseen sitä lähemmäksi maata ja haavoittuvammaksi iskuille. Ylipainonsa ja huonon kuntonsa johdosta, tämä aiheutti Lelandille sydänkohtauksen. Stormin vaatimuksesta Leland vielä nosti taivaalla leijuvan Sebastian Shawin massaan, minkä johdosta hän törmäsi Nimrodiin painaen sen maahan. Tämän jälkeen Leland kuoli.


title: Harry Leland

text: Tämä ei kuitenkaan ollut viimeinen kerta kun hänet nähtiin. Supervihollinen Black Talon herätti Lelandin ruumiin henkiin useiden muiden kuolleiden mutanttien tavoin ja teki niistä zombeja. Hänen motiivejaan tähän ei kuitenkaan kerrottu. Hulktaren voitettua Talonin, Leland haudattiin uudestaan. Varmuuden vuoksi hänen suunsa täytettiin suolalla ja hänen huulensa neulottiin yhteen.


title: Patrick Dempsey

text: Patrick Galen Dempsey (s. 13. tammikuuta 1966) on yhdysvaltalainen näyttelijä ja kilpa-autoilija. Dempsey tunnetaan parhaiten Derek Shepherdin roolista sairaalamaailmaan sijoittuvassa draamasarjassa "Greyn anatomia". 2000-luvulla hän on esiintynyt myös lukuisissa elokuvarooleissa, muun muassa elokuvissa "The Emperor's Club", "Freedom Writers", "Lumottu" ja "Rakastunut bestman".


title: Patrick Dempsey

text: Dempsey syntyi Lewistonissa, Mainessa ja kasvoi Turnerissa. Hän on kolmesta lapsesta nuorin ja hänen vanhempansa ovat Amanda ja William Dempsey. Seniorivuonnaan Dempsey kävi St. Dominic Regional High Schoolia, jossa hänen äitinsä työskenteli sihteerinä, mutta Dempsey ei kuitenkaan ikinä valmistunut. Dempsey opetteli jongleeraamaan ja sijoittui jonglöörikisassa toiseksi.


title: Patrick Dempsey

text: Dempsey vietti suurimmana osan high school -vuosistaan kaupungissa nimeltä Buckfield, jossa hän kävi Buckfield High Schoolia MSAD:issa.


title: Patrick Dempsey

text: Dempseylle diagnosoitiin lukihäiriö hänen ollessaan 12-vuotias. Hän kertoi Barbara Waltersille vuoden 2008 Oscar-gaala-spesiaalissa, että lukihäiriö ”teki hänestä mitä hän on nykyään”. ”Se on antanut minulle näkökulman – että täytyy jatkaa yrittämistä,” Dempsey kertoi Waltersille. ”En ikinä luovuttanut.”


title: Patrick Dempsey

text: Dempsey ”löydettiin”, kun hän koe-esiintyi "Torch Song Trilogy" -nimiseen näytelmään. Hänen koe-esiintymisensä onnistui erinomaisesti ja hän vietti seuraavat neljä kuukautta kiertäen näytelmän mukana ympäri San Franciscoa. Dempsey esiintyi myös MTV:llä ohjelmassa "Overnight Success", jossa hän tanssi ja jongleerasi. Tämän jälkeen Dempsey lähti toiselle kiertueelle, "Brighton Beach Memoirs", jossa hän oli pääroolissa ja jonka ohjasi Gene Saks. Dempsey on myös tehnyt huomattavia esiintymisiä muun muassa näytelmässä "On Golden Pond" ja vuoden 1991 Off-Broadway-näytelmässä "The Subject Was Roses" Roundabout Theatressa New Yorkissa.


title: Patrick Dempsey

text: Dempsey sai ensimmäisen suuren elokuvaroolinsa ollessaan 21-vuotias elokuvasta "In The Mood", joka oli tositapahtumiin perustuva tarina Ellsworth Wisecarverista. Tätä roolia seurasi roolit teinikomediassa "Can't By Me Love" vuonna 1987, jossa näytteli myös Amanda Peterson ja elokuvassa "Some Girls" Jennifer Connellyn kanssa, vuonna 1988. 1989 Dempsey sai pääroolit elokuvissa "Loverboy" ja "Happy Together". Vaikka Dempsey näyttelikin alku-urallaan pääasiassa vain teinikomedia- ja romantiikkarooleissa, hän pystyi myöhemmin monipuolistamaan roolivalintojaan.


title: Patrick Dempsey

text: Dempsey vieraili lukuisissa tv-sarjoissa 1990-luvulla; hänet valittiin useita kertoja pilottijaksoihin, joista ei kuitenkaan tullut ikinä täyttä kautta, mm. pääroolit tv-sarjoissa "The Player" ja "About the Boy". Hän kuitenkin sai hyvää palautetta esitettyään Mayer Lanskyä vuonna 1991, kun Mobsters-novellista tehtiin elokuva. Dempseyn ensimmäinen suuri rooli televisiossa oli sarjassa "Will & Grace". Seuraavaksi hän sai roolin Aaron Brooksina, Lilyn ja Judyn psyykkisesti epävakaana veljenä sarjassa "Vielä kerran", josta hän saikin Emmy-ehdokkuuden vuonna 2001. Vuonna 1993 Dempsey näytteli vakuuttavasti nuorta John F. Kennedyä 2-osaisessa minisarjassa "JFK: Reckelss Youth". Vuonna 2004 Dempsey näytteli HBO:n tuottamassa elokuvassa "Iron Jawed Angels" yhdessä Hilary Swankin ja Anjelica Hustonin kanssa. Hän myös esiintyi erikoisvieraana sarjan Oikeus ja kohtuus 3 kauden viimeisimmässä jaksossa (8x13-8x15) miehenä, joka murhasi rakastajattarensa.


title: Patrick Dempsey

text: Vuonna 2000 Dempsey näytteli etsivä Kincaidia elokuvassa Scream 3 ja vuonna 2002 elokuvassa "Sweet Home Alabama" yhdessä Reese Witherspoonin kanssa. Dempseyn odotetaan palaavan rooliinsa myös elokuvan jatko-osassa, Scream 4. Dempseyn viimeisimmät elokuvaroolit olivat elokuvissa Lumottu ja "Freedom Writers". Dempsey myös antoi äänensä Karhuveljeni Koda 2 -elokuvan Kenai-hahmolle.


title: Patrick Dempsey

text: Vuonna 2007 Dempsey toimi Serengeti-aurinkolasien mainoskasvona ja seuraavana vuonna näytteli elokuvassa Rakastunut bestman.


title: Patrick Dempsey

text: Dempseyn odotetaan alkavan kuvata tulevaa elokuvaansa "Blood, Sweat and Tears" Chicagossa Syyskuussa 2009. Hän tulee esittämään levy-yhtiön tuottajaa, tässä musiikintäyteisessä actionkomediassa, jonka on ohjannut David Johnson.


title: Patrick Dempsey

text: Dempsey sai suurta mainetta roolistaan Tri. Derek Shepherdinä draamasarjassa Greyn anatomia. Sarja sai paljon positiivista palautetta ja median huomio kiinnittyi Dempseyn hahmoon, jota usein kutsutaan nimellä "McDreamy", seksikkään ulkonäkönsä takia; ja hahmon ja Meredith Greyn (jota esittää Ellen Pompeo) välisen romanssin takia.


title: Patrick Dempsey

text:
Vuonna 2006 Dempsey allekirjoitti sopimuksen ABC:n kanssa, jonka mukaan hänen palkkansa jaksoa kohden olisi 225 000 dollaria. Dempseyn kyseisessä sarjassa saamansa menestyksen ansiosta, hänestä tuli Mazdan mainoksen puhuja ja Versacen malli.
Dempsey sai Golden Globe -ehdokkuuden roolistaan Derek Shepherdinä vuonna 2007.


title: Patrick Dempsey

text: Dempsey on ollut naimisissa kahdesti. Vuonna 1987 hän meni naimisiin näyttelijän ja näyttelemisen opettaja Rocky Parkerin kanssa, joka esiintyi Dempseyn kanssa näytelmässä "In The Mood". Naimisiin mennessään Dempsey oli 21-vuotias ja Parkerilla, joka oli silloin 48-vuotias, oli poika, joka oli vuoden vanhempi kuin Dempsey. Pari erosi vuonna 1994.


title: Patrick Dempsey

text: 31. heinäkuuta 1999 Dempsey meni naimisiin Jillian Finkin kanssa. Parilla on kolme lasta; tytär, Tallulah Fyfe (s. 2002) ja kaksoispojat, Darby Galen ja Sullivan Patrick (s. 2007). Pari erosi keväällä 2015.


title: Patrick Dempsey

text: Dempseyllä diagnosoitiin lukihäiriö 12-vuotiaana. Sen takia hänen täytyy oppia ulkoa kaikki repliikit, jopa koe-esiintymisiä varten.


title: Patrick Dempsey

text: Vuonna 1997 Dempseyn äidillä diagnosoitiin munasarjasyöpä. Äitinsä sairauden takia Dempsey perusti "Patrick Dempsey Center for Cancer Hope and Healing" -yhdistyksen kotikaupunkiinsa Lewistoniin, Maineen.


title: Patrick Dempsey

text: Vapaa-ajallaan Dempsey ajaa mielellään kilpaa, ajettuaan turva-autoa "Indianapolis 500" -moottoriurheilutapahtumassa ja kilpailtuaan Daytonan 24 tunnin ajossa ja Tecate SCORE Baja 1000 -kilpa-ajossa. Tällä hetkellä Dempsey omistaa osan InyCar-sarjan tiimiä Vision Racing. Vuonna 2008 hän kilpaili Rolex Sports Car-sarjan 5 kilpailussa. Vuonna 2009 Dempsey tulee kilpailemaan Ferrari F430 autoa vuoden 2009 Le Mainsin 24 tunnin ajossa GT2-luokassa. Vuonna 2014 Dempsey ajoi yhden kilpailun Porsche Supercup -sarjassa Saksan Hockenheimringillä, joka kiertää Formula 1 -sarjan yhteydessä kaikki Euroopan kilpailut. Vuonna 2015 Dempsey kilpailee oman tiiminsä autolla FIA World Endurance Championship -sarjassa GTE Am -luokassa.


title: Dominikus Zimmermann

text: Dominikus Zimmermann (s. 30. kesäkuuta 1685 – k. 16. marraskuuta 1766) oli saksalainen rokokooarkkitehti ja arkkitehti Johann Baptist Zimmermannin veli. Heidän kuuluismmat työt lienevät Steinhausenin ja Wiesin pyhiinvaelluskirkot.


title: Dominikus Zimmermann

text: Zimmermann kuului stukkotaiteilijoiden wessobrunnerilaiseen kouluun. Hän aloitti työnsä rappaajana ja eteni sitten rakennusmestariksi. Hän asui Landsberg am Lechissa, jonka pormestarina toimi vuodet 1748–1753. Zimmermann kuoli 1766 lähellä Wiesin pyhiinvaelluskirkkoa.


title: Paul Ince

text: Paul Emerson Carlyle Ince (s. 21. lokakuuta 1967) on englantilainen jalkapallovalmentaja ja entinen keskikenttäpelaaja. Helmikuusta 2013 lähtien hän toimi vajaan vuoden ajan Blackpool FC:n päävalmentajana.


title: Paul Ince

text: Ince aloitti jalkapallouransa vuonna 1985 West Ham Unitedin riveissä. 18-vuotias nuorukainen jätti koulunkäynnin keskittyen täysin jalkapalloiluun. Ince edusti West Hamia neljän kauden ajan nousten suurseurojen tietoisuuteen. 1989 Manchester United hankki Incen riveihinsä. ManUssa Ince viihtyi kaikkiaan kuuden kauden ajan edustaen punapaitoja 207 liigaottelussa.


title: Paul Ince

text: 1995 Ince siirtyi Internazionaleen kokeillen siipiään ulkomailla. Pesti Nerazzurrissa jäi kahteen kauteen, joiden aikana Ince edusti seuraa kaikkiaan 54 liigaottelussa. Palattuaan 1997 takaisin Englantiin Ince liittyi Liverpool FC:n organisaatioon. Jätettyään Poolin 1999 Ince jatkoi uraansa englantilaisseuroissa ripustaen lopullisesti pelikenkänsä naulakkoon Macclesfield Townin pelaajavalmentajana 2007.


title: Paul Ince

text:
Englannin jalkapallomaajoukkueessa Ince pelasi uransa aikana 53 A-maaottelua tehden niissä kaksi maalia. Hän oli ensimmäinen tummaihoinen maajoukkuekapteeni ja oli mukana EM-kisoissa 1996 ja 2000 sekä MM-kisoissa 1998.
Ince aloitti valmennusuransa elokuussa 2006 Swindon Townin pelaajavalmentajana. Pesti seurassa jäi lyhyeksi. Hän pelasi seuran paidassa kolme ottelua, mutta erosi jo syyskuussa koska ei pystynyt pelaamaan enää täysimittaisesti seurassa.


title: Paul Ince

text: Lokakuussa 2006 Ince siirtyi Macclesfield Townin päävalmentajaksi. Macclesfieldissä Ince teki hienoa työtä onnistuen pelastamaan Englannin kakkosliigassa putoamiskurimukseen juuttuneen seuran putoamiselta. Hänet palkittiin Kakkosliigan kuukauden valmentajaksi joulukuussa 2006.


title: Paul Ince

text: Kesäkuussa 2007 Ince siirtyi Milton Keynes Donsin päävalmentajaksi. Miltonissa Ince saavutti uransa ensimmäiset suuret voitot luotsaamalla seuran Football League Trophyn finaalivoittoon Grimsby Townista sekä Englannin kakkosliigan mestariksi kaudella 2007–08.


title: Paul Ince

text: Milton Keynesissä saavuttamansa menestyksen myötä Ince nimitettiin kesäkuussa 2008 Mark Hughesin seuraajaksi Valioliigaseura Blackburn Roversin päävalmentajaksi. Pesti jäi kuitenkin lyhyeksi ja epäonnistuneeksi, sillä Incen johdolla Rovers voitti vain kolme kauden 17 ensimmäisestä ottelusta. Seurajohdon mitta tuli täyteen ja joulukuun puolivälissä hän sai potkut.


title: Paul Ince

text: Heinäkuussa 2009 Ince palasi Milton Keynes Donsin päävalmentajaksi kaksivuotisella sopimuksella. Huhtikuun puolivälissä 2010 hän ilmoitti jättävänsä MK Donsin kauden päätteeksi. Syynä ovat seuran taloudelliset vaikeudet, jotka ovat johtaneet pelaajabudjetin karsimiseen.


title: Paul Ince

text: Lokakuussa 2010 Ince allekirjoitti kolmivuotisen sopimuksen Englannin ykkösliigassa pelaavan Notts Countyn kanssa. Peliesitykset Incen alaisuudessa olivat vaatimattomia ja lopulta hän erosi huhtikuussa 2011 seuran hävittyä yhdeksän perättäistä otteluaan.


title: Franchi SPAS-12

text: Franchi SPAS-12 (Special Purpose Automatic Shotgun) on italialaisen Franchin valmistama itselataava/pumpputoiminen taisteluhaulikko, joka esiteltiin 1970-luvun loppupuolella.


title: Franchi SPAS-12

text: Franchi SPAS-12 suunniteltiin sotilas- ja poliisikäyttöön, ja sen valmistus käynnistettiin vuoden 1979 lokakuussa. Haulikkoa markkinoitiin tulivoimaisena ja luotettavana, mutta muun muassa suuren painonsa ja monimutkaisen rakenteensa, ja siitä aiheutuvan kalleutensa vuoksi siitä ei koskaan tullut erityisen suosittua viranomaiskäytössä.


title: Franchi SPAS-12

text: SPAS-12:lla voi valinnaisen pumpputoimisuuden ansiosta ampua myös patruunoita, joilla kaasumäntätoiminen itselataava mekanismi ei toimi; viranomaiskäytössä esimerkiksi kyynelkaasupatruunoita. Perusmallin lisäksi Franchi markkinoi poliisivoimille lyhyempiä versioita, ja etutukkeja, joihin oli asennettu taskulamppu ja laser-tähtäin.


title: Franchi SPAS-12

text: Kun SPAS-12 esiteltiin Yhdysvalloissa vuonna 1983, sitä markkinoitiin pääasiallisesti metsästys- ja urheilutarkoituksiin. Yhdysvalloissa 1990-luvulla säädetty "rynnäkköaseet" kieltävä laki esti aseen maahantuonnin, ja vuonna 2000 Franchi, menetettyään aseen päämarkkina-alueen, lopetti SPAS-12:n valmistuksen siirtääkseen markkinoinnin uuteen Franchi SPAS-15 -haulikkoonsa.


title: Malakansalmi

text: Malakansalmi () on Malakan niemimaan ja Indonesiaan kuuluvan Sumatran saaren välissä oleva salmi.


title: Malakansalmi

text: Malakansalmi on yksi maailman tärkeimmistä merireiteistä. Tähän on vaikuttanut kansainvälisen Singaporen kauppakeskuksen sijainti salmen kaakkoispäässä. Salmessa valtamerien matkustaja- ja rahtilaivat purjehtivat pienten arabialais-, kiinalais- ja malaijilaistyyppisten pienten purjealusten seassa. Malakan salmen kautta kulkee yli puolet maailman öljyrahdista ja kolmannes maailmankaupasta. Reittiä käyttää vuosittain yli 60 000 alusta. Salmi on kapeimmasta kohdastaan vain 2,8 kilometriä leveä, joten se muodostaa yhden merkittävimmistä meriliikenteen pullonkauloista. Malakan salmi onkin tunnettu merirosvoistaan. Salmessa kulkevia laivoja kohtaan tehdään noin 300–400 hyökkäystä vuosittain.


title: Pikakirjoittaja

text:
Pikakirjoittaja on ammattinimike henkilölle, joka kirjoittaa
pikakirjoituksella ylös kokousten tai muiden keskustelujen
puheenvuoroja.


title: Pikakirjoittaja

text:
Suomessa pikakirjoittajia on ollut erityisesti eduskunnassa.
Säätyvaltiopäiville palkattiin ensimmäiset ruotsinkieliset
pikakirjoittajat vuonna 1863 ja suomenkieliset 1877.
Nykyisin eduskunnan pöytäkirjoja tekevät pöytäkirjasihteerit, joista
vain osa on pikakirjoitustaitoisia.


title: Paaviuden historia

text: Paaviuden historialla tarkoitetaan paavien ympärille rakentuvaa historiaa. Katolinen kirkko katsoo paaviuden alkaneen Jeesuksen antaessa Taivasten valtakunnan avaimet apostoli Pietarille, vaikkakin ensimmäiset teologiset perustelut paaviudelle esitettiin vasta 200-luvun puolivälissä. Tulkinnoista riippuen paaviuden historian voidaan katsoa alkaneen joko vuodesta 33 tai viimeistään 600-luvulta ja jatkuvan edelleen.


title: Paaviuden historia

text: Rooman piispanvirka on ollut olemassa Rooman valtakunnan ajalta lähtien ja se on mahdollisesti perustettu jo apostolien sukupolven kuluessa. Aluksi paavi valittiin virkaansa samaan tapaan kuten muutkin piispat, eli "papiston ja kansan" suorittamalla vaalilla, mikä antoi mahdollisuuden poliittiseen peliin paaviudella. Paavinvallan ollessa nousussa 1059 uuden paavin valinta annettiin kardinaalien oikeudeksi, ja oikeus on säilynyt kardinaalikollegiolla nykypäivään saakka.


title: Paaviuden historia

text: Paavin kuoltua hänelle valitaan seuraaja kardinaalien suorittamassa konklaavissa. Paavinvaali toimitetaan suljetussa tilassa, mikä estää ulkopuolisia vaikuttamasta vaaliin ja samalla nopeuttaa paavin valintaa. Äänestys vaati perinteisesti kahden-kolmasosan määräenemmistön – vuoden 1996 muutoksen ("Universi Domini Gregis") jälkeen yksinkertainen enemmistö riittää, mikäli 12 päivän kuluessa ei ole muuten onnistuttu valinnassa. Konklaavin valittua paavin virkaan hän joko ottaa viran vastaan tai kieltäytyy, vaikkakaan koko paaviuden historiassa yksikään ehdokas ei ole antanut kieltävää vastausta. Paavin virka on elinikäinen, ellei paavi itse päätä erota, mikä on äärimmäisen harvinaista; Vuonna 2013 tehtävänsä jättänyt Benedictus XVI oli ensimmäinen eronnut paavi sitten vuoden 1415. Paavin kuoltua hänelle valitaan seuraaja saman kaavan mukaan ja näin paavi-instituutio jatkuu. Paavinvaalin tulos on yleensä vaikeasti ennustettavissa, koska kahden kolmanneksen enemmistö on vaikea saavuttaa ja virkaan valitaankin yleensä kompromissiehdokkaita.


title: Paaviuden historia

text: Kardinaalikollegiossa eli kardinaalien muodostamassa kokonaisuudessa eri maanosat ja valtiot ovat kuitenkin epätasa-arvoisesti edustettuja, mikä lienee osasyynä siihen että paavi valitaan yleensä eurooppalaisesta valtiosta ja useimmiten Italiasta. Syynä lienee paavi-instituution keskittyminen Roomaan ja Italiaan sekä sen läheinen liittyvyys Eurooppaan ja sen historiaan. Vuoden 2004 kardinaalikollegiossa oli yhteensä 99 eurooppalaista kardinaalia, joista 39 oli italialaisia. Pohjoisamerikkalaisia kardinaaleja oli 19 ja eteläamerikkalaisia 33, afrikkalaisia 16, aasialaisia 18 sekä australialaisia ja oseanialaisia 5.


title: Paaviuden historia

text: On olemassa erilaisia näkemyksiä siitä, kuka oli historian ensimmäinen paavi. Katolinen kirkko pitää Taivasten valtakunnan avaimien luovutusta apostoli Pietarille merkkinä siitä, että hänet on julistettu kaikkien muiden apostolien johtajaksi ja ensimmäiseksi Rooman piispaksi eli paaviksi. Pietarinkirkon kupolin sisäreunaan onkin kirjoitettu: "Tu es Petrus et super hanc petram aedificabo ecclesiam meam et tibi dabo claves regni caelorum" (suomeksi "Sinä olet Pietari, ja tälle kalliolle minä rakennan kirkkoni. Minä olen antava sinulle taivasten valtakunnan avaimet") kuten Jeesuksen kerrotaan sanoneen Pietarille Matteuksen evankeliumin mukaan (Matt. 16: 18–19).


title: Paaviuden historia

text: Useimmissa kriittisissä näkemyksissä ei kyseenalaisteta tätä kohtaa raamatussa tai sen tapahtumista, vaan kyseenalaistetaan Pietarin asema Rooman seurakunnan johtajana ja täten myös paavina. Asiasta esitetäänkin yleensä kolme kriittistä kysymystä: